Ada Apa Dengan Mogok Lapar Yang Dilancarkan Oleh Tahanan Palestin?

Sejak sebulan yang lalu, kisah tahanan Palestin kembali mendapat tempat di hati kita semua selepas 6 orang tahanan Palestin telah berjaya lari dari pusat tahanan Jalbua (Gilboa) yang diselenggarakan oleh Isra.el. Selepas kisah ini, Isra.el malu dan mereka berusaha menangkap 6 tahanan yang mencalar maruah dan ego mereka dan mereka berjaya.

Tetapi kisah ini tidak terhenti di sini kerana 6 orang tahanan tersebut telah melancarkan mogok lapar terhadap pengurusan tahanan Isra.el yang tidak memberikan mereka hak yang sepatutnya sebagai seorang tahanan mengikut garis panduan yang telah ditetapkan oleh PBB.

Ramai dari kita mungkin tertanya-tanya kenapa tahanan Palestin ini melakukan mogok lapar? Adakah dengan mogok lapar ini mampu menekan Isra.el untuk mendapatkan hak mereka atau ini hanya sebagai simbolik kepada kebangkitan atas ketidakadilan Isra.el terhadap rakyat Palestin? Sebenarnya secara umumnya, mogok lapar ini adalah satu tindakan yang telah banyak dilakukan oleh tokoh serta aktivis dunia dalam menekan sesuatu pihak untuk mendapatkan apa yang mereka ingini.

Rakyat Palestin telah mula melancarkan mogok lapar bermula pada tahun 1969 di mana ketika itu ramai tahanan dari kalangan ahli politik Palestin telah ditahan di sebuah penjara di Ramle. Penahanan ahli politik ini adalah kerana Isra.el cuba untuk mematikan revolusi yang berlaku ketika mana mereka telah merampas pelbagai hak yang ada pada rakyat Palestin selepas perang yang berlaku pada 1967.

Ahli politik yang ditahan telah melancarkan mogok lapar kerana hak asasi mereka seperti makan yang kurang kualiti dan perlu memanggil pihak berkuasa Isra.el sebagai “tuan” dan beberapa perkara lain selama 11 hari. Ini adalah permulaan mogok lapar oleh tahanan Palestin.

Apa sebenarnya hak yang perlu diberikan oleh pihak Isra.el kepada tahanan Palestin?

Dalam Akta Hak Asasi Manusia Artikel 3 menyatakan,

“No State may permit or tolerate torture or other cruel, inhuman or degrading treatment or punishment. Exceptional circumstances such as a state of war or a threat of war, internal political instability or any other public emergency may not be invoked as a justification of torture or other cruel, inhuman or degrading treatment or punishment.”

Di sini jelas dinyatakan tahanan yang ditahan perlu diberi hak asasi mereka sebagai manusia dan tidak boleh diseksa sebagaimana mereka ini adalah bukan manusia atau yang melanggar sebarang norma manusia itu sendiri.

Hak asasi seorang tahanan yang tidak boleh ditarik dari mereka termasuk makanan dan minuman, hak untuk mendapatkan peguambela untuk mempertahankan dirinya, perlindungan dari penyeksaan, kekasaran dan gangguan perkauman.

Mogok lapar ini bukanlah kerana mereka memilih untuk makan atau minum, tetapi kerana kualiti layanan yang sepatutnya mereka terima tidak dilunaskan. Mereka diseksa mental dan fizikal dengan diasingkan dari tahanan yang lain serta tidak diberi hak untuk diadili di mahkamah atas kesalahan yang mereka sendiri tidak tahu. Yang pasti, mereka tahu bahawa penahanan mereka adalah kerana mereka melawan ketidakadilan dan kezaliman penjajah Isra.el.

Ada juga yang bertanya samada mogok lapar ini dikira menzalimi diri sendiri atau sebuah jihad?

Memetik jawapan Dr. Yusuf Al-Qaradhawi dalam sebuah buku bertajuk Fatwa Palestin, beliau mengatakan bahawa,

“Tahanan boleh menyelamatkan diri dengan melakukan percubaan mogok lapar. Ini adalah salah satu cara yang menyebabkan penjajah berasa marah dan bengang. Setiap perkara yang menyebabkan orang kafir berasa marah adalah perkara yang dipuji oleh syarak.”

Beliau mengatakan lagi,

“Cara itu membantu mereka mendapatkan kembali hak-hak mereka. Perkara itu elok di sisi syarak selagi tidak membawa mudarat kepada diri sendiri. Ia boleh dilakukan sekiranya tidak membawa kepada kebuluran dan kematian.”

Jadi kita boleh faham di sini bahawa ia adalah sebuah jihad jika ia tidak membawa kepada sebarang kemudaratan kepada nyawa. Kesan dari mogok lapar ini rata-ratanya positif dan hanya sebilangan kecil yang tidak dilayan oleh penguasa haram Isra.el.

Sejak 1967, seramai 72 tahanan politik Palestin telah m4ti kerana diseksa dengan kejam oleh penguasa tahanan Isra.el menurut sebuah kumpulan yang membela tahanan di Jerusalem bernama Addameer.

Bermula tahun 1980 dan seterusnya, penguasa tahanan Isra,el telah memilih untuk memaksa tahanan makanan dengan memberikan mereka makan melalui tiub hidung, yang telah menyebabkan kematian beberapa tahanan Palestin.

Nampaknya betapa kejam mereka. Sudahlah hak tidak diberikan sebaiknya, malah mereka memaksa dan membunuh tahanan Palestin yang tidak bersalah. Mogok lapar ini adalah antara pilihan terakhir yang dapat dilakukan oleh tahanan Palestin untuk memastikan bahawa hak yang sepatutnya mereka dapat diberi dengan seadilnya, bukan untuk menzalimi diri.

Moga Tuhan terus menguatkan kita dan rakyat Palestin untuk terus berjuang melawan penjajah yang durjana.

SUMBER MEDIA:

Timelin of Palestinian Mass Hunger Strikes
A timeline of Palestinian mass hunger strikes in Israel | Human Rights News | Al Jazeera

Administrative Detention
Administrative Detention | B’Tselem (btselem.org)

OHCHR | Israel: Release or charge five Palestinian hunger strikes. OHCHR | Israel: Release or charge five Palestinian hunger strikers – UN experts

International Law Human Rights. OHCHR | International Law

SUMBER BUKU RUJUKAN:

Dr. Yusuf Al-Qaradhawi, Fatwa Palestin, 2014, PTS Islamika Sdn. Bhd.

Gregory Harms, The Palestine-Israel Conflict: A Basic Introduction, 2005, Pluto Press


Catur Dan Organisasinya

Kita selalu meletakkan konotasi negatif apabila kita menyebut tentang catur. Bagi saya yang reti-lah-sikit-sikit main chess ni, sesebuah organisasi yang mampu bergerak ke hadapan tidak boleh semuanya queen sahaja, atau semuanya rook sahaja. Chess ialah tentang team player.

1. Pawn.

Pawn ialah buah catur yang bersusun di hadapan sekali. Mereka ialah pelaksana. Mereka ialah penggerak dalam sesebuah organisasi. Dan setiap daripada mereka mempunyai potensi besar yang bisa digilap jika kita menggerakkan dan membimbing mereka ke hadapan sebaiknya. Pawn mempunyai potensi untuk menjadi Knight, Bishop, Rook dan Queen.

Sesetengah orang fikir pawn ialah buah catur yang boleh sesuka hati dibazirkan untuk mencapai matlamat. Salah tu. Dalam permainan catur, jika pawn telah habis, King akan terdedah pada bahaya ancaman, begitulah organisasi, tanpa pelaksana dan mereka yang berpotensi untuk menerajui organisasi di masa akan datang, sebuah organisasi lambat laun akan kecundang.

2. Knight
Bagi pemain catur, Knight ialah buah catur yang istimewa tidak seperti buah catur yang lain. Knight boleh “melangkah” buah catur lain untuk ke hadapan, dan pergerakannya yang fleksible selalu sukar dijangka. Selalu orang gerun dengan buah catur Queen, tetapi Knight ialah buah catur yang efisyen jika hendak menumbangkan Queen.

Dalam sesebuah organisasi, Knight ialah mereka yang mampu melihat jauh ke hadapan, seorang yang visionary dan strategis. Orang selalu akan sukar menjangkakan gerak seorang Knight. Mereka ialah orang yang selalu melihat apa yang orang lain tidak mampu lihat.

3. Bishop

Dalam permainan catur, di pusingan-pusingan awal permainan terutamanya, jika musuh tersilap meletak buah catur, anda akan lihat tiba-tiba Bishop keluar dan membereskan musuh – ya pemain catur selalu meletakkan Bishop sebagai perangkap. Bishop ialah seorang yang berfikiran kritis dan analitikal. Bishop hanya akan mampu melakukan perangkap sedemikian hanya sekiranya pemain tidak tersilap dalam langkah-langkah sebelumnya yang boleh merugikan peluang.

Begitulah Bishop, dalam organisasi, mereka ialah orang yang menjadi check and balance kepada Knight. Jika Knight seorang yang idealistik dan visionary, Bishop ialah seorang yang realistik dan kritikal. Data-data lepas dan semasa sangat penting untuk seorang Bishop merangka gerak kerja ke hadapan.

4. Rook

Rook ialah buah catur yang orang katakan sebagai benteng terakhir yang akan mempertahankan King. Rook tidak se-fleksible Knight, dan tidak seperti Bishop yang selalu kita gunakan untuk menyerang, bahkan jika tidak berhati-hati kadang tak pasal-pasal Rook kita senang-senang ditumbangkan musuh. Tumbangnya Rook dalam permainan catur merupakan petanda buruk bahawa kita akan alami kesukaran hendak menyekat kemaraan gabungan Queen dan Bishop dalam men-checkmate-kan kita.

Dalam organisasi Rook ialah mereka yang mampu berfikir dan bertindak dengan pantas dan efisyen walau dalam keadaan yang gawat dan genting yang memerlukan keputusan segera. Dalam keadaan yang tidak genting tidak dijangka, Bishop sukar membuat keputusan dan Knight mungkin akan bertindak terburu-buru. Seorang Rook ialah mereka yang selalu menyelaraskan kembali prinsip dan pegangan ahli yang lain. Mereka ialah benteng kukuh kepada tegaknya prinsip dan budaya kerja dalam organisasi.

5. Queen

Catur kesayangan kebanyakan orang. Terburu-buru menyerang, Queen-lah yang akan terbunuh dulu sebelum Knight, Bishop dan Rook. Queen ialah catur yang boleh bergerak ke semua arah (Bishop+Rook) tetapi tidak seperti Knight. Bijak menggerakkan Queen, sekejap sahaja boleh checkmate walaupun pusingan perlawanan baru sahaja bermula.

Dalam organisasi, Queen bukanlah seperti terma ‘queen-control’, tetapi ialah mereka yang fleksibel dan kompeten dalam team player. Letaklah dia di mana-mana, dia akan excel dan cemerlang. Multitasker sejati. Ada masa dia seperti Bishop, ada masa dia seperti Rook. Sebagaimana pemain catur kebiasaannya suka memilih Queen, seperti itulah juga dalam sesebuah organisasi. Sebab jika sesebuah organisasi kekurangan Rook dan Bishop, mereka yang memiliki perwatakan Queen boleh memenuhinya. Jarang-jarang sekali Queen jadi seperti Knight, seperti dalam Chess, Queen tidak mampu bergerak seperti Knight, tetapi ada ketikanya juga Queen mampu menyaingi seorang Knight.

6. King

King ialah catur utama dalam permainan catur. Pemain catur perlu menamatkan permainan dengan checkmate-kan King musuh, dalam masa yang sama pertahankan King sendiri. Gerakan King sangat fleksibel, tetapi terhad.

King saya mengandaikannya sebagai organisasi itu sendiri. Berdirinya dengan sebuah impian, prinsip, visi dan misi yang mana semua itu memerlukan satu team untuk menjayakannya – itulah Pawn, Knight, Bishop, Rook dan Queen. Sebuah organisasi akan mengalami kesukaran untuk berjaya jika kekurangan ahli yang sedemikian.

Jika semuanya Pawn kita akan kekurangan mereka yang boleh membimbing Pawn dan kekurangan daya kritis, visionari, berprinsip dan kompeten. Jika semuanya Knight organisasi akan jadi tidak tersusun. Jika kesemuanya Bishop, organisasi hanya akan berada di comfort zone dan tidak berani mencuba. Jika kesemuanya Rook, masing-masing akan buat kepala masing-masing dan berpecah. Jika kesemuanya Queen, organisasi tidak akan mampu berfokus.

Begitulah sebuah organisasi memerlukan sinergi kesemuanya.

Nota Editor: Artikel ini dinaikkan selepas mendapat kebenaran penulisnya, Shaira Hozaimi.


Secret Soldier of Benghazi (2016) Mengingatkan Aku Pada Special Boat Services

Baru lepas layan filem Secret Soldier of Benghazi. Aku syok
cerita ni bila operator dalam cerita ni berpakaian casual kemudian ditambah
ammo vest. Tanto pakai seluar pendek jer dalam movie tu sambil pegang erat FN
minimi, gila stail.

Filem ni pasal enam orang bekas tentera US yang diupah oleh
CIA untuk menjaga keselamatan sebuah markas CIA di Libya. Benghazi ialah sebuah
daerah kecil di Libya. Benghazi terletak berdekatan kawasan laut Mediterranean,
kira-kira 600km dari sempadan Mesir.

Tak nak lah cerita pasal geopolitik Libya-US atau campur
tangan CIA dekat negara ni, itu bukan niche aku. Hari ni aku nak cerita pasal
satu unit dari UK yang power.

Special Boat Services – SBS

Unit ini dibawah Special Forces Corps sebaris dengan unit
yang agak terkenal dengan kehebatan anggota mereka iaitu Special Air Services
(SAS). Unit ini juga digelar sebagai ‘adik’ kepada SAS. Keduanya berada dibawah
Pasukan Tindakan Khas United Kingdom ( UK Special Forces Group)

Semasa era perang dunia kedua, satu seksyen ditubuhkan dan
dinamakan Special Boat Section. Walaupun semasa awal penubuhan unit ini penuh
dengan masalah kekurangan peralatan khusus dan peralatan untuk latihan, unit
ini tetap berjaya dalam peranannya semasa operasi. Objektif pasukan ini
ditubuhkan ialah untuk digerakkan dalam operasi amfibia, serbuan dari air ke
darat, seperti pelabuhan atau kapal.

Selepas tamatnya perang, peranan unit ini telah diambil alih
oleh Royal Marines. Unit ini kemudian dikembangkan dan namanya ditukar beberapa
kali dan kekal sebagai Special Boat Services (SBS). Berdasarkan rekod, anggota
SBS hanya sekitar 200 orang dan dipecahkan kepada empat skuadron.

Semua anggota SBS dilatih dengan latihan payung terjun,
penyelam tempur, dan pengendali bot dan dalam penggunaan kapal selam mini dan
bot pantas. Motto pasukan ini ialah ‘By Strengh and Guile’ yang membawa maksud
‘Dengan Kekuatan dan Licik’. Anggota pasukan ini juga kerap mengadakan latihan
dan operasi kerjasama dengan pasukan Navy Seal US.

Perbezaan antara anggota Navy Seal dengan pakaian tempur
lengkap dan anggota Special Boat Service dengan pakaian kasual. Jaket macam nak
pergi memancing dah yang sorang tu…

Selain dari anggota 22 SAS yang digerakkan untuk membantu Malaysia semasa konfrontasi Indonesia, anggota unit ini juga ada sama semasa proses melatih pasukan keselamatan malaysia yang masih baru. Anggota SBS juga diarahkan untuk melatih tentera Vietnam Selatan semasa menentang Vietnam Utara yang dibantu US Marines. Kebanyakan operasi pasukan ini ialah rahsia dan sulit, tidak banyak maklumat tentang operasi mereka.

Malaysia manalah tahu nak tubuhkan pasukan begini. Kau pakai jelah apa kau selesa asalkan tak menggangu pergerakan semasa dalam medan. Mana tahu nanti akan ada. Atau mungkin sudah ada tapi tidak diketahui.

RUJUKAN:


Maharani Ci Xi: Pemain Boneka Di Balik Tirai

Seluruh nasib Dinasti Qing akhir 1890-an berada di dalam genggaman nenek tua itu. Mula-mula, dia memasuki istana sebagai calon gundik yang manja dan manis. Nasib menyebelahinya, menaikkannya ke atas takhta keemasan setelah dia menjadi kesayangan maharaja. Daripada ayam belanda yang berwajah biasa, dia bertukar kepada phoenix!

Wanita ini melontarkan arahan di balik tirai, menundukkan maharaja di atas takhta sebagai boneka bisu di hadapan beribu-ribu orang pegawai istana. Maharani Ci Xi ialah pemerintah autokratik yang memegang nasib maharaja bahkan nasib seluruh Dinasti Qing negara China. Maharani Ci Xi juga sering dilaung-laungkan sebagai wanita kuku besi yang telah mempercepatkan keruntuhan Dinasti Qing sehingga terbentuklah Sistem Republik negara China sekarang.

Siapakah Ci Xi yang kita bicarakan? Ci Xi ialah maharani yang berlindung di balik tirai, menjadi penasihat maharaja dua zaman, iaitu Maharaja Tong Zhi (zaman pemerintahan: tahun 1861—1875) dan Maharaja Guang Xu (zaman pemerintahan: tahun 1875—1908) pada akhir Dinasti Qing. Wanita luar biasa ini lahir pada tahun 1835 dan mangkat pada tahun 1908— setelah melayari kemewahan kehidupan selama 73 tahun. Maharani Ci Xi dari etnik Manchu, permaisuri Maharaja Xian Feng. Anaknya pula bernama Maharaja Tong Zhi. Wanita besi itu merupakan sebuah keajaiban kerana telah mengawal tali nasib dua orang maharaja; menjadi “maharaja di balik tirai” dua kali.

Maharani Ci Xi boleh diibaratkan pemain boneka berkuku besi selama pentadbiran Maharaja Guang Xu.[i] Memanglah Maharaja Guang Xu, pada tahun 1875 pada luarannya sebagai maharaja Dinasti Qing tetapi baginda hanyalah boneka yang bergelar “maharaja”. Di balik tirai, tersergamlah bayang yang lebih besar dan berkuasa dan arahan bayang itu cukup menggentarkan pegawai-pegawai, sida-sida, dayang-dayang yang menghadapnya.

Setiap saat bersama Ci Xi menghadirkan malaikat maut. Perintah Maharani Ci Xi melambangkan perintah maharaja. Demikian besarlah kuasanya. Maharani Ci Xi ingin menggenggam seluruh Dinasti Qing. Selepas Maharaja Xian Feng, suaminya mangkat, Maharani Ci Xi mengangkat Maharaja Tong Zhi, puteranya sebagai maharaja baharu. Pada masa itu, Maharaja Tong Zhi masih budak, maka dinasihati oleh kedua-dua orang bekas permaisuri Maharaja Xuan Feng, iaitu Maharaja Ci An dan Maharaja Ci Xi.[ii]

Malangnya, nasib cepat meragut nyawa Maharaja Tong Zhi. Pada usia pemuda, Maharaja Tong Zhi menghidap penyakit “Bunga Langit” yang disebut “tian hua” dalam bahasa Mandarin.[iii] Bintik-bintik merah yang merebak ke atas tubuh naga Maharaja Tong Zhi telah melayangkan nyawa pemuda itu pada tahun 1875. Sebagai susulan, Maharani Ci Xi menaikkan Guang Xu sebagai maharaja pula. Maharaja Guang Xu itu anak adik mendiang Maharaja Xian Feng (suami Ci Xi). [iv]

Kerinduan kepada kuasa tetap berkobar-kobar, tidak pernah padam antara dua zaman pemerintahan Maharaja Tong Zhi dan Maharaja Guang Xu. Maharani Ci Xi masih menikmati kemegahan bersuara lantang di balik tirai semasa Maharaja Tong Zhi bertakhta.

Inginlah ia melaratkan nikmat membonekakan maharaja itu ke zaman pemerintahan Maharaja Guang Xu pula. Semasa Maharaja Guang Xu dimahkotakan pada tahun 1875, Maharani Ci An pula telah mati, maka tiadalah orang yang berkongsi kuasa pentadbiran dengan Maharani Ci Xi. Maharani Ci Xi telah menjadi pasak utama Dinasti Qing. Kelangsungan dan keruntuhan Dinasti Qing terperangkap dalam percaturan Maharani Ci Xi. Maharaja Guang Xu yang masih pada usia budak itu hanya ditempatkan kaku di atas takhta, menjadi boneka bingung mengadap beribu-ribu orang pegawai yang berlutut, menyampaikan perutusan lalu mendengar kata putus yang tegas daripada Maharani Ci Xi yang duduk di tepi baginda[v]

Walaupun Maharaja Guang Xu itu anak saudara Maharani Ci Xi, Maharani Ci Xi tidak pernah melayannya baik. Pertalian darah dan pekatnya persaudaraan terus dikelamkan dalam alur kemanusiaannya ketika ia bangga mengenang nasib seluruh negara China yang ditakluk dalam arahannya. Selepas Revolusi Guang Xu berlaku (akan diterangkan kemudian), Maharani Ci Xi terus mengurung baginda di dalam balai yang terletak di pulau “Yin Tai”[vi]; memberi baginda nasi suapan haiwan; menyediakan selimut yang kotor dan usang untuk baginda.

Setiap kali menonton opera, Maharani Ci Xi akan membisikkan kepada Maharaja Guang Xu yang sudah dilanda kemurungan ke panggung opera, mendudukkan baginda di tepi. Ketika opera sedang dimainkan, dengan sinisnya, Maharani Ci Xi akan menuding kepada watak opera itu sambil memaki watak sebagai isyarat memaki Maharaja Guang Xu sambil diam-diam; menyumpah Maharaja Guang Xu cepat mangkat.[vii]

Secara berterusan, Maharani Ci Xi mengurung malah mendera jiwa Maharaja Guang Xu. Kerana itulah maharaja dilanda kemurungan setelah lama keputusan sinar dalam kekelaman bilik yang hanya bercahayakan tingkap kecil penjara. Maharani itu begitu benci akan Maharaja Guang Xu kerana orang Barat dan sesetengah pegawai istana menyokong Revolusi Guang Xu/Revolusi Wu Xu yang bertujuan menumbangkan pemerintahan kolotnya. Penentang-penentang itu mengingini penyingkiran Maharani Ci Xi dan penyerahan kuasa sepenuhnya kepada Maharaja Guang Xu untuk era pemerintahan moden yang menerima teknologi Barat.

Gundik-gundik maharaja sangat gerun akan Maharani Ci Xi. Sekiranya mereka tersalah bercakap sewaktu bermain catur dengannya, Maharani Ci Xi akan memenggal kepalanya tanpa penangguhan. Maharani Ci Xi memang menghapuskan orang kebenciannya untuk menghindari kebengkakan hati yang berlarutan kelak. Gundik Zhen kesayangan Maharaja Guang Xu dalam kalangan gundik. Kecerdasan , kepintaran dan keberanian Gundik Zhen memang sifat comel yang tidak dapat diusir daripada angan-angan Maharaja Guang Xu siang dan malam. Mula-mula, Maharani Ci Xi memang menyukai Gundik Zhen atas kepetahan dan kecerdasannya tetapi lama-kelamaan, ia berasa terancam apabila Gundik Zhen berani menegur kekejamannya terhadap gundik dan dayang istana.

Tidak pernah adalah orang yang seberani Gundik Zhen yang membangkang perbuatan Maharani Ci Xi. Maharani Ci Xi bagai kepala singa yang tidak berani didekati semua gundik dan dayang. Sebagai tambahan, Gundik Zhen menyokong Revolusi Guang Xu yang bermaksud menentang pentadbiran Maharani Ci Xi. Maka itu, sebelum lari dari Beijing setelah Beijing ditawan Tentera Perikatan Lapan Buah Negara pada tahun 1901, Maharani Ci Xi mengarahkan seorang sida-sida yang bernama Cui Yu Gui  menolak Gundik Zhen ke bawah telaga untuk membalas dendam berdasarkan catatan buku “Rakaman Perbualan dengan Dayang-dayang”.

Menurut pendedahan Cui Yu Gui sendiri, sebelum ditolak ke dalam telaga, Gundik Zhen masih menjerit untuk mempertahankan diri: “Aku tak patut mati! Aku tidak berdosa!” Maharani Ci Xi yang keras hati itu bukan sahaja tidak berterima kasih atas jasa Cui Yu Gui, malah menggantungkan belenggu “pembunuh” ke atas leher sida-sida itu di hadapan khalayak.

Maharaja Guang Xu benar-benar kehilangan haknya sebagai manusia, hanya layak menjadi boneka tanpa pikiran, perasaan dan kebebasan. Isterinya juga dipilih oleh Maharani Ci Xi. Sepatutnyalah maharaja berhak mengadakan pengujian gundik untuk calon gadis yang telah dipilih oleh maharaja. Gadis yang terpilih akan menjadi gundik (isteri kedua maharaja) atau dayang (gadis pelayan istana).

Namun begitu, Maharaja Guang Xu tidak memunyai tuah itu. Ya, Maharaja Guang Xu telah memiliki bulan di langit, iaitu Gundik Zhen yang paling disayanginya. Hampir sahajalah Maharaja Guang Xu menghadiahkan kedudukan permaisuri sebagai lambang kecintaannya yang tertulus kepada Gundik Zhen. Namun begitu, Maharani Ci Xi telah mendahului Maharaja Guang Xu dengan memilih anak saudaranya/anak adik sendiri, iaitu Permaisuri Long Yu sebagai permaisuri dan isteri baharu untuk baginda.

Maharaja Guang Xu tidak berhak membantah putusannya sekalipun tidak menyukai pilihan maharani. Selain parasnya yang tidak dapat dibandingkan dengan Gundik Zhen, Maharaja Guang Xu juga tidak menyukai Permaisuri Long Yu kerana mahligai percintaan itu diasaskan atas persaudaraan Maharani Ci Xi dengan adiknya. Tiadalah jalinan kasih yang tulis antara hati Maharaja Guang Xu dengan hati Gundik Long Yu. Maharaja Guang Xu hanya berkulitkan maharaja namun “isi” maharaja itu telah dicuri oleh Maharani Ci Xi.

Tampaknya yang benar-benar memuliakan Maharani Ci Xi hanya keutuhan pegangannya akan warisan nenek moyang Dinasti Qing. Ia pernah bertegas: “Teknik baharu boleh diterima dalam pentadbiran tetapi adat nenek moyang tidak boleh diubah.”[viii] Dalam 1800-an, negara Barat sudah membangkitkan Revolusi Perindustrian yang memajukan cara bekerja dunia dengan menggunakan jentera sebagai ganti buruh. Revolusi Perindustrian telah menaikkan negara Jepun yang negara kecil pada asalnya kepada kuasa besar, yang  mampu bersaing dengan kuasa-kuasa besar Barat sehingga berani mencabar negara besar seperti negara China dalam Perang China-Jepun dari 1894 ke tahun 1895. Namun demikian, Tembok Besar China yang tinggi dan tebal itu kebal kepada sebarang kemasukan anasir Barat yang dianggap menggugat adat moyang Cina yang turun-temurun untuk mengekalkan kecinaan negaranya. Kerana itulah negara China mundur dan kolot.

Kerana tidak menyenangi keselesaan Maharani Ci Xi di takuk mundur yang pada pandangan Ci Xi, melestarikan kemewahan jati diri negara China, bangkitlah Liang Qi Chao dan Kang You Wei yang menganjurkan Revolusi Guang Xu, iaitu gerakan membaharukan sistem pemerintahan negara.[ix] Kedua-dua orang sarjana ini hendak mengubah negara China seperti negara Jepun yang juga bangkit kerana menyahut Revolusi Perindustrian[x] lalu maju dengan teknologi canggih Barat. Dalam Revolusi Guang Xu, mereka hendak menaikkan Maharaja Guang Xu sebagai kuasa tunggal yang mutlak yang membangunkan negara China berwajah moden tanpa campur tangan Maharani Ci Xi yang telah degil memegang tampuk pemerintahan selama 40 tahun lebih itu.

Maharani Ci Xi berasa terancam oleh gerakan Qi Chao dan You Wei itu. Gerakan itu berkemampuan menumbangkan kuasanya sebagai “maharaja di balik tirai”. [xi] Maharani Ci Xi juga menyangka bahawa Maharaja Guang Xulah yang mencetuskan gerakan ini kerana adalah nama baginda dalam gerakan itu walhal Maharaja Guang Xu tidak mampu menyaingi kuasa unggul Maharani Ci Xi pun. Kuasa tentera, adik-adik diraja Maharaja Xian Feng yang sangat berpengaruh pun sudah berpihak kepada Maharani Ci Xi; apatah yang dapat dibuat oleh Maharaja Guang Xu untuk baginda menamatkan riwayat perempuan yang telah melenyapkan sinar harap seluruh hayatnya itu?

Dalam Revolusi Guang Xu itu, Maharani Ci Xi menyimpan angkara hendak menumbangkan Maharaja Guang Xu. Kerana hubungan yang akrab dengan Raja Zai Yi, Maharani Ci Xi hendak melantik anak Raja Zai Yi sebagai maharaja baharu. Oleh itu, baginda menanyakan pendapat negara-negara besar melalui utusannya, seperti Amerika Syarikat, Perancis, England dengan mengutus Panglima Li Hong Zhang. Namun begitu, negara-negara besar tidak setuju. Kerana tergesa-gesa ingin menyaksikan berlabuhnya punggung anaknya di atas takhta yang bertatahkan emas, Raja Zai Yi mencipta surat palsu daripada negara-negara besar bahawa mereka bersepakat meminta Maharani Ci Xi menuruni takhta. Khabar palsu itu telah meletuskan bibit dendam Maharaja Ci Xi sehingga Maharani Ci Xi mengisytiharkan perang terhadap semua negara besar itu.[xii]

Sebagai padah, 8000 orang tentera Jepun, 4800 orang tentera Rusia, 3000 orang tentera England, 2100 orang tentera Amerika Syarikat, 800 orang tentera Perancis, 58 orang tentera Austria dan 53 orang tentera Itali telah membentuk pasukan Tentera Perikatan Lapan Buah Negara yang mencerobohi dan mencemarkan  kota Beijing dengan darah rakyat pada tahun 1901.

Maharani Ci Xi terpaksa lari dengan Maharaja Guang Xu, gundik-gundik baginda, dayang-dayang istana dan sida-sida istana. Gundik Zhen hendak ikut untuk lari bersama tetapi mendapat bantahan Maharani Ci Xi. Marahani Ci Xi sangat membenci Gundik Zhen yang suka membangkang perbuatannya malah menyokong Revolusi Guang Xu yang mengancam mahkota di atas kepalanya itu. Oleh hal demikian, sebelum meninggalkan istana, Maharani Ci Xi memerintah sida-sida Cui Yu Gui menolak Gundik Zhen ke dalam perigi untuk melenyapkan bara dendam yang selalu meresahkan hatinya.

Sepandai-pandai Ci Xi memainkan sandiwara boneka ini, ia yang berasal daripada tanah tetap kembali ke tanah juga. Kegemilangan Maharani Ci Xi telah berakhir dengan tragedi kemangkatannya yang menyusuli kemangkatan Maharaja Guang Xu. Namun begitu, yang mengajaibkan penyiasat bahawa Maharani Ci Xi mangkat sehari selepas Maharaja Guang Xu mangkat.[xiv] Tidak pelikkah kebetulan itu? Adalah pihak yang meragui bahawa Maharani Ci Xi telah meracuni Maharaja Guang Xu yang sedang sakit dan lemah setelah mengetahui bahawa ajalnya sudah dekat. Adakah ramalan itu benar? Hanya ALLAH yang Maha Tahu.

Nota Kaki:

[i] “Guang Xu” bukan nama sebenarnya maharaja itu. Itu hanya nama zaman pemerintahan maharaja. Setiap zaman pemerintahan maharaja ada nama tentu. Nama sebenarnya Maharaja Guang Xu itu Ai  Xin Jue Luo Zai Tian; namanya Zai Tian manakala nama keluarganya Ai Xin Jue Luo. Orang yang bermula dengan nama keluarga Ai Xin Jue Luo pasti keturunan diraja.

[ii] Wujudlah keadaan pemerintahan setara dua orang maharani kerana Maharaja Xian Feng telah melantik tiga orang permaisuri pada zaman pemerintahannya. Permaisuri Maharaja Xian Feng Permaisuri Xiao De Xian (hayat: tahun 1831—1850), Permaisuri Xiao Zhen Xian (Maharani Ci An; hayat:1837—1881) dan Permaisuri Xiao Qin Xian (Maharaja Ci Xi). Kerana sepangkat dengan Maharani Ci An, Maharani Ci Xi harus membahagikan kuasa penasihat maharaja dengan Maharani Ci An semasa Maharaja Tong Zhi (putera Maharani Ci Xi) menaiki takhta (Qiu Lian, 2015).

[iii] Penyakit “Bunga Langit” itu penyakit kuno di negara China yang amat digeruni maharaja kerana tidak dapat diubati pada zaman dulu. “Bunga Langit” penyakit kulit berjangkit yang mengakibatkan penjajahan bintik-bintik merah ke atas kulit. Pada zaman pemerintahan Maharaja Kang Xi pada Dinasti Qi (zaman pemerintahan: tahun 1661—1722), dayang yang banyak telah menghidap penyakit “Bunga Langit” sehingga penyakit itu merebak kepada Maharaja Kang Xi. Demi membasmi penyakit itu, Maharaja Kang Xi mengarahkan pembakaran hidup dayang-dayang tersebut. Pesakit akan lemah longlai, demam, menggigil. Kebarangkalian kematian 30%. Maharaja Tong Zhi juga mati kerana kepantasan merebak “Bunga Langit”. Penyakit ini telah pupus (Laman Kesihatan 33, 2015).

[iv] Maharaja Guang Xu bukan cucu Maharani Ci Xi dan Maharaja Xuan Feng. Baginda anak kepada adik Maharaja Xuan Feng. Adik Maharaja Xuan Feng bernama Raja Ai Xin Jue Luo Yi Xuan (Ai Xin Jue Luo= nama keluarga diraja; Yi Xuan=nama sendiri). Maharaja Guang Xu itu anak Raja Yi Xuan. Raja Yi Xuan anggota keluarga diraja yang bertugas sebagai panglima. Maharani Ci Xi sepahaman dengan Yi Xuan dalam pentadbiran, jadi memilih anaknya sebagai maharaja. Catatan: ”Raja” gelar bagi adik- adik maharaja.

[v] Shun Yong Gang et al. (2013). Sejarah China abad ke-20 [1900—1910]. Fu Zhou. The Straits  Publishing & Distributing Group, 39.

[vi] Jin Man Lou. (2018). Setelah revolusi gagal, Guang Xu dikurung di Yin Tai; Maharani Ci Xi   mengisyaratkan Guang Xu membunuh diri dengan emas. Dimuat turun pada 16 Jun 2018, daripada https://www.xuehua.us//2018/06/15/变法失败后，光绪被困瀛台：慈禧太后一度暗示其/zh-tw/

[vii] Wu Feng Que Qi Nian. (2017). Maharani Ci Xi pernah menggunakan opera, hobi “dahsyat”nya untuk menyumpah Maharaja Guang Xu cepat mangkat?. Dimuat turun pada 16 Jun 2018, daripada https://kknews.cc/zh-my/history/5mpbao3.html

[viii] Wang Rong Sheng. (t.t.). Ci Xi: daripada penghapusan Revolusi Wu Xu kepada pengasasan sistem pentadbiran baharu. Dimuat turun pada 15 Jun 2018, daripada http://www.yhcqw.com/15/239.html

[ix] Revolusi Guang Xu juga disebut Revolusi Wu Xu dan Pembaharuan 100 Hari. “Wu Xu” itu nama tahun. Revolusi Guang Xu, dengan meminjam nama Maharaja Guang Xu sebagai maharaja merdeka yang baharu (tanpa pembonekaan Maharani Ci Xi), tercetus pada tahun 1898 dan tahun 1898 itulah bernama tahun Wu Xu dalam sejarah negara China. “Pembaharuan 100 hari” pula dinamakan kerana gerakan itu berlangsung selama 100 hari pada tahun 1898.

[x]Revolusi Perindustrian era penggunaan jentera sebagai ganti tenaga  uruh. Jentera mempercekapkan pekerjaan. Pada ketika itulah kereta api berwap dicipta (Laman Pencarian Sou Hu, 2017).

[xi] Shun Yong Gang et al. (2013). Sejarah China abad ke-20 [1900—1910]. Fu Zhou. The Straits Publishing & Distributing Group, 72.

[xii] Gelar “Raja” dikurniakan kepada adik-adik maharaja dalam sejarah negara China. Raja Zai Yi itu saudara Maharaja Guang Xu; anak Raja Yi Cong yang merupakan adik Maharaja Xian Feng. Raja Zai Yi pembelot punca penjajahan Tentera Perikatan Lapan Buah Negara. Pada suatu kali, setelah mendengar bahawa Maharani Ci Xi ada rancangan hendak menumbangkan Maharaja Guang Xu, Raja Zai Yi memimpin pasukan Yi He, pasukan penentang orang Barat itu mengepung istana, hendak menikam Maharaja Guang Xu (Shun Yong Gang et al., 2013:50). Maharaja Guang Xu anak Raja Yi Xuan; Raja Zai Yi anak Raja Yi Cong. Raja Yi Xuan dan Raja Yi Cong anak Maharaja Xuan Feng. Maka itu, Raja Zai Yi dan Maharaja Guang Xu sepupu. Maka daripada peristiwa menikam maharaja itu, dapat dirasailah kedinginan dan ketipisan hubungan persaudaraan yang mengalir dalam sanubari Raja Zai Yi.

[xiii] Shun Yong Gang et al. (2013). Sejarah China abad ke-20 [1900—1910]. Fu Zhou. The Straits Publishing & Distributing Group, 50.

[xiv] Menurut Ensiklopedia Bai Du (ensiklopedia Mandarin), Maharaja Guang Xu mangkat pada 14 November 1908 manakala Maharani Ci Xi mangkat pada 15 November 1908.

Rujukan

Jin Man Lou. (2018). Setelah revolusi gagal, Guang Xu dikurung di Yin Tai;           Maharani Ci Xi mengisyaratkan Guang Xu membunuh diri dengan emas.      Dimuat turun pada 16 Jun 2018, daripada https://www.xuehua.us// 2018/06/15/变法失败后，光绪被困瀛台：慈禧太后一度暗示其/zh-tw/

Laman Kesihatan 33. (2015). Apakah penyakit Bunga Langit?. Dimuat turun         pada 15 Jun 2018, daripada http://jbk.39.net/th/150312/4589952.html.

Laman Pencarian Sou Hu. (2017). Revolusi Perindustrian Dunia sebanyak tiga kali         dan masa revolusi tersebut. Dimuat turun pada 16 Jun 2018, daripada             http://www.sohu.com/a/137478857_604477

Mi Ai Ni. (2014). Bagaimanakah Ci Xi membunuh Gundik Li: dayang kepercayaan             menendangnya ke dalam telaga malah membaling batu. Dimuat turun pada          15 Jun  2018, daripada http://news.ifeng.com/history/zhongguojindaishi/detail _2014_04/05/35508480_0.shtml

Qiu Lian. (2015). Siapakah permaisuri Maharaja Xian Feng? Apakah akhir cerita mereka?. Dimuat turun pada 15 Jun 2018, daripada http://www.todayon             history.com/people/201507/10019.html

Shun Yong Gang, He Qian & Dong Ya. (2013). Sejarah China abad ke-20 [1900—          1910]. Fu Zhou. The Straits Publishing & Distributing Group.


Richard The Lionheart: Antara Fakta & Mitos

Nama Richard I atau Richard the Lionheart (1157-1199) tidak dapat lari dari dua perkara ini, Perang Salib dan kisah rakyat Robin Hood. Kita sedia maklum pertembungan baginda dengan pengasas Dinasti Ayubiyah, Salahuddin Yusuf al-Ayubi semasa Perang Salib. Dan dalam cerita Robin Hood, Richard I digambarkan sebagai seorang yang baik dan sama sekali berbeza dengan adindanya, Putera/Raja John dalam pelbagai versi penceritaan. Tetapi siapa sebenarnya lelaki yang menjadi duri dalam daging bukan saja kepada Salahuddin tetapi juga dalam kalangan sekutu Eropahnya sendiri?

1. Lahir di England tetapi tidak bertutur Bahasa Inggeris

Richard I dilahirkan pada September 1157 Masihi di sebuah tempat dikenali sebagai The King’s Houses. The King’s Houses merupakan sebuah istana yang dibina oleh moyang baginda Henry I di luar pintu gerbang bandar Oxford. Henry I berbuat demikian kerana mahu berhampiran dengan menara memburunya di Woodstock. Istana tersebut kemudiannya dirobohkan bagi membolehkan Kolej Worcester dibina tetapi bagi mengenang kewujudannya, sebuah plak peringatan diletakkan di utara Beaumont Street. Bagaimanapun, Richard I tidak banyak menghabiskan masa di England dan tidak berpeluang belajar bertutur dalam Bahasa Inggeris. Sepanjang tempoh pemerintahan baginda, Richard I hanya menghabiskan masa enam bulan di England.

2. Perbezaan taraf sosial di England

Semasa pemerintahan baginda, separuh dari negara Britain dikuasai oleh 200 anggota rangkaian bangsawan Anglo-Norman. Sementara bakinya dikuasai oleh Raja England dan gereja. Keadaan ini berlaku berikutan tindakan pengikut William the Bastard dan orang selepasnya berkahwin dengan perempuan berdarah bangsawan Anglo-Saxon bagi mewujudkan aristokrasi baru berbahasa Perancis. Keadaan ini berlaku satu abad selepas kempen penawanan England oleh orang Norman. Kekayaan dan makanan mereka dibekalkan oleh hamba mereka berdarah Anglo-Saxon, sesetengah daripada mereka mengukir nama di kemudian hari.

Kesan dasar perkauman dan pembahagian kelas ini masih wujud hingga hari ini dalam bentuk perkataan dalam Bahasa Inggeris. Contoh bagi binatang ternakan yang diternak, diperah susunya dan disembelih oleh orang tempatan, kita menggunakan perkataan cow, sheep, calf dan swine. Sementara bagi hidangan daging yang dimasak dan dihidangkan di atas meja, perkataan yang dipengaruhi Bahasa Perancis digunakan iaitu mutton, veal, beef dan pork. Mengapa keadaan ini berlaku? Pada ketika itu, hidangan sebegini hanya dinikmati oleh golongan bangsawan berdarah Perancis.

Selain itu, mereka juga tidak dibenarkan pergi ke hutan untuk memburu binatang liar, mencari makanan atau mengumpul kayu api sebagai persediaan untuk musim sejuk. Contoh mudah, sebuah tempat bernama Cannock Chase di Staffordshire. Ia dinamakan sedemikian kerana perkataan chase itu datang dari perkataan Perancis chasse yang bermaksud memburu. Pada asalnya, ia merupakan satu kawasan khas bagi golongan bangsawan keluar memburu. Jika ada petani yang melanggar arahan, individu tersebut berhadapan hukuman penjara atau lebih teruk hukuman mati.

3. Ditunangkan pada usia sembilan tahun

Semasa Richard I berusia sembilan tahun, baginda ditunangkan dengan puteri Raja Louis VII dari Perancis, Puteri Alais. Tetapi tanpa pengetahuan kedua-duanya, Alais sebenarnya hanya buah catur dalam soal perebutan kuasa membabitkan Dinasti Plantagenet yang memerintah England dan sebahagian kawasan di Perancis dengan Dinasti Capetian di Paris. Ayahanda Richard I, Henry II turut memegang gelaran Count of Anjou dan Duke of Normandy, kedua-duanya diwarisi baginda selepas kemangkatan Henry II. Sementara bondanya Eleanor memegang gelaran Duchess of Aquitaine. Ini menjadikan kedua-duanya pelindung Louis VII bagi kawasan Perancis yang dikuasai England.

Janji Henry II untuk mengahwinkan Richard I dengan Alais bila mencapai usia ditetapkan hanya sekadar menanam tebu di tepi bibir. Ini kerana itu hanya helah baginda untuk menekan Raja Louis VII yang lemah. Buktinya, Alais dijadikan tahanan selama 25 tahun di England di mana baginda dijadikan gundik Henry II untuk beberapa ketika.

4. Enggan berkahwin dan mendapatkan zuriat

Selepas menaiki takhta pada usia 31 tahun pada tahun 1189, menjadi kewajipan kepada raja untuk berkahwin dan mendapatkan zuriat. Ini bertujuan menjamin kelangsungan dinasti dan mengelak situasi kacau-bilau sekiranya raja mangkat tanpa meninggalkan waris. Tetapi masalahnya, Richard I langsung tidak menunjukkan minat berkahwin walaupun ramai perempuan yang sama taraf dengan baginda menunjukkan minat terhadapnya. Ini memaksa Permaisuri Eleanor mengisi peranan sebagai permaisuri pada hari pertabalan baginda, satu-satunya wanita di mana Richard I menunjukkan rasa hormat dan kasih sayang.

5.Richard I dan Robin Hood

Kita tidak tahu sama ada wujud pertemuan antara Richard I dengan Robin Hood berlaku atau tidak. Tetapi ramai menggelar baginda Richard of the Last Reel kerana sentiasa muncul pada akhir cerita dan berjaya merampas takhta daripada adindanya, Putera John dan menghukum kezaliman Sherif Nottingham. Dalam filem Robin Hood (2010) arahan Sir Ridley Scott menunjukkan Robin Hood atau nama sebenarnya Robin Longstride pernah berkhidmat sebagai pemanah Richard I semasa kempen baginda di Perancis.

Hakikatnya, kisah tersebut sebenarnya hanyalah satu lagi propaganda untuk memujuk orang ramai menyumbang wang untuk membayar tebusan baginda. Ini kerana semasa Perang Salib, Richard I bukan saja menghina bahkan menyebabkan sekutu-sekutu Eropahnya menjauhkan diri. Ada yang berdendam bersumpah akan menangkap baginda kerana pembabitannya dalam beberapa insiden berprofil tinggi. Ini memaksa Richard I kembali ke Eropah secara sembunyi-sembunyi. Namun, nasib tidak menyebelahi baginda apabila ditahan oleh Duke of Austria, Leopold V beberapa hari sebelum Krismas 1192. Leopold V bertindak demikian kerana berang dengan pembabitan Richard I yang dikatakan terlibat dalam pembunuhan sepupunya Conrad of Montferrat.

Selepas beberapa lama dalam tahanan Leopold V, baginda dijadikan tawanan oleh Maharaja Rom Suci, Henry VI. Baginda meminta sejumlah besar wang tebusan untuk pembebasan Richard I untuk dijadikan dana membina kekuatan tentera untuk menuntut wilayah di selatan Itali. Selepas ditahan selama dua tahun, baginda dibebaskan selepas bayaran tebusan sebanyak 150,000 marks diserahkan kepada Henry VI.

6. Benarkah pertarungan ksatria terhormat?

Kejohanan-kejohanan membabitkan ksatria semasa era pemerintahan baginda tidaklah terhormat seperti digambarkan dalam filem-filem klasik. Ini kerana pertarungan sebegini membabitkan dua pasukan yang memakai perisai dan senjata berat. Dari situ, mereka akan bertarung menggunakan semua jenis senjata yang mereka suka tanpa sebarang peraturan. Pertarungan sebegini boleh dianggap pelopor kepada sukan gusti berpasangan.

Lukisan pada perisai mereka itu sebenarnya membantu ksatria mengenali siapa rakan sepasukan mereka semasa pertarungan berlangsung. Malah, ini juga merupakan asal-usul nama Plantagenet kerana tabiat nendanya Count Geoffrey of Anjou meletakkan bunga broom berwarna kuning pada topi besinya. Selalunya, pertembungan dua sateria terutama bila mereka menggunakan tombak kayu akan merosakkan tombak mereka dan serpihannya akan terbang melepasi penutup mata topi besi dan membutakan mereka.

Dalam kebanyakan pertarungan, mana-mana  ksatria yang tidak menunggang kuda berisiko dipijak kuda sampai mati. Keadaan ini pernah berlaku kepada adinda Richard I, Geoffrey II. Dan sekiranya mereka ditawan, wang tebusan akan dikira berdasarkan pangkat dan kekayaan mereka. Pada baginda, ini sesuatu yang tidak salah bagi rakyat membayar cukai membebankan untuk membayar wang tebusan bagi individu-individu berprofil tinggi seperti raja. Keadaan ini hampir menyebabkan England muflis semasa tempoh pemerintahan keduanya yang berakhir pada tahun 1199.

7. Perang

Jadi mengapa pandangan dunia Richard I begitu kejam sekali? Seperti kebanyakan sateria berdarah bangsawan lain, kebanyakan masa baginda dihabiskan di kancah peperangan. Sementara idea kehormatan dan melindungi petani miskin tidak wujud sama sekali pada abad ke-12 Masihi. Ini kerana bagi menonjolkan kekuatan dan melemahkan kekuatan musuh, mereka membunuh golongan petani, membakar rumah dan hasil tanaman kelompok tersebut. Strategi ini merupakan perang sepenuhnya dan gagal disekat oleh gereja walaupun mereka menolak bentuk kekejaman sebegini.

8. Chef dapat gelaran

Pada abad ke-12, isu kebersihan bukanlah satu keutamaan bagi masyarakat Eropah ketika itu. Tetapi mereka tetap menitikberatkan soal kesihatan dan keselamatan makanan terutama yang dihasilkan oleh tukang masak. Silap haribulan, masakan yang disediakan boleh saja mengancam kesihatan bangsawan atau raja. Mungkin atas sebab itulah, selepas berpuas hati dengan jamuan yang disediakan oleh tukang masaknya, Richard I menganugerahkan gelaran bangsawan kepada lelaki itu. Tukang masak tersebut digelar bangsawan bagi kawasan dapur Counts of Poitou.

SUMBER

Boyd, Douglas. (2018). HistoryExtra. 8 facts about Richard the Lionheart. https://historyextra.production.wcp.imdserve.com/period/medieval/8-things-you-probably-didnt-know-about-richard-the-lionheart/


Salem Witch Trial: Bila Semua Perempuan Kena Tuduh Ahli Sihir

Selepas menubuhkan sebuah komanwel yang menjadi negeri Massachusetts pada tahun 1620, bangsa Eropah membawa satu arus pemikiran baru. Mereka bersetuju bahawa komanwel ini harus bebas daripada ceng.kaman gereja.

Golongan ini dipanggil Puritan, yang berpendapat bahawa kehidupan mereka tidak boleh dikongkong Gereja England. Pada masa itu, pihak Inggeris banyak menggunakan kuasa gereja dalam mencapai matlamat kolonialis. Dari sini tersematnya pengaruh agama begitu kukuh sampai perbezaan pendapat mengundang hµkµman pengµsiran (Kazin, et al., 2011).

Massachusetts mempunyai sebuah perkampungan yang dipanggil Salem. Di sini, ada seorang paderi bernama Samuel Parris yang agak disegani ramai. Beliau mempunyai seorang anak bernama Betty, yang baru sembilan tahun pada tahun 1692.

Bermula Februari, Betty dan sepupunya Abigail Williams diser.ang suatu “penya.kit yang jauh lebih teruk daripada apa-apa penya.kit semulajadi”.

Dua anak gadis ini melolong, membaling barang, berdengus, merangkak bawah almari dan terkejang kejur dengan kedudukan serba pelik (Bass, 2011). Tidak lama kemudian, beberapa gadis lain turut melaporkan gejala sama seperti Ann Putnam Jr. dan Elizabeth Hubbard.

Memang pelik dan menghairankan. Setelah menyiasat, Kampung Salem mendapati seorang perempuan berbangsa Caribbean menjadi punca. Nama perempuan tersebut adalah Tituba.

Selain beliau, Kampung Salem turut menuduh Sarah Good dan Sarah Osborne. Semasa perbicaraan, Sarah Good tidak dapat membela diri. Kerana beliau dituduh atas dasar menolak hukum-hakam Puritanisme.

Oleh kerana menolak, beliau mahu meros.akkan anak-anak gadis lain. Sarah Osborne pula jarang pergi gereja. Ini pun satu prima facie kerana Osborne terlalu menjaga harta warisan anaknya.

Untuk memudahkan pemahaman, Sarah Good dituduh kerana miskin. Sarah Osborne dituduh kerana kononnya tidak alim. Tituba dituduh kerana warna kulit. Tiga motif pertuduhan dalam satu kes sihir.

Sesiapa yang tidak bersetuju dengan tuduhan-tuduhan ini akan dituduh sekali. Itulah nasib Martha Corey. Rebecca Nurse pun kena tuduh juga. Dua wanita ini merupakan ahli gereja yang sah dan berdarjat tinggi.

Sepatutnya orang ramai mula skeptikal – “takkan orang gereja nak buat kerja gila begini?” Tetapi ini tidak, mereka fikir – “haish, kalau penyihir boleh menyamar sebagai orang gereja, habislah kita’.

Anak Sarah Good yang baru empat tahun pun kena tuduh sekali. Semua jawapan mereka ditolak kalau tidak kena dengan naratif semasa.

Sekumpulan kecil ini dikembangkan dengan suspek-suspek lain. Semakin lama, semakin ramai pula berdepan dengan tuduhan menyihir. Antara Februari 1692 hingga Mei 1693, lebih daripada 200 orang diheret ke muka pengadilan atas motif yang sesuai dengan naratif kampung.

Daripada sinilah wujud perkataan “witch hµnt” yang hari ini digunakan untuk cakap pasal penyiasatan bermotif politik. Kerana motifnya serba berkepentingan.

Keputusan tidak berpihak kepada 16 sµs.pek yang dijatuhi hµkµman bµnµh. Sarah Good menemui aj.al pada 29 Julai 1692, digan.tµng bersama Osborne dan Tituba.

Dan apabila didapati bersalah, Sarah menjerkah terhadap hakim, “kalau kau ambil nya.wa aku, Tuhan akan lak.nat kamu dengan dar.ah!” Ada lagenda mengatakan hakim tersebut ma.ti kerana tercek.ik dar.ah sendiri (Rosenthal, 1995).

Kejadian ini menghitamkan sejarah Massachusetts terutamanya di Kampung Salem, yang dinamakan sempena Jerusalem. Kerana jelas sekali agama Kristian disalah guna golongan pelampau yang melemparkan tuduhan palsu terhadap golongan kerap menyendiri.

Untuk faham implikasinya, cuba keluar rumah dan cari 14 jiran perempuan dan dua jiran lelaki yang suka bawa diri seperti pergi balik kerja dan tidak terlalu kerap hadir kuliah kerana malas dengar naratif agama.

Perbicaraan yang tidak menepati piawaian undang-undang asas ini takkan dapat dilupakan. Kerana inilah batu yang memec.ahkan kepala teokrasi Kristian di bumi Amerika Syarikat. Jangankan dulu – sampai sekarang peristiwa ini dipetik, apabila orang tidak bersalah dipersalahkan. Dan penafian mereka dianggap satu penipuan. Tetapi pengakuan, jika ada, dianggap kata-kata benar.

RUJUKAN:

Bass, B.S. (2011). Wind Chimes. Dog Ear Publishing. Halaman 16.

Kazin, M., et al. (2011). The Concise Princeton Encyclopedia of American Political History. Princeton University Press. Halaman 376.

Rosenthal, B. (1995). Salem Story: Reading the Witch Trials of 1692. Cambridge University Press. Halaman 87.


Perayaan Krismas Ini Bukan Perayaan Kebudayaan Tetapi Keagamaan!

Ada beberapa orang pengguna media sosial yang berhujah bahawa perayaan Krismas ini bukan lagi perayaan keagamaan, sekaligus membenarkan pada hukum syarak sambutannya.

Terlebih dahulu, kami di Patriots nak tegaskan bahawa artikel ini bukanlah untuk mencari gaduh dengan sahabat-sahabat Kristian. Kami tiada masalah dengan sambutan kalian. Ini cuma perbahasan akidah antara pengganut agama Islam sahaja. Selamat menyambut hari natal daripada kami.

Kepada sahabat Muslim sekalian, ketahuilah para ulama cuma khilaf bab ucapan jer tau. Tapi para ulama tak khilaf bab sambutan perayaan bukan Muslim yang berasaskan AGAMA ini. Memetik hujah ulama membenarkan ucapan bukanlah lesen menyambutnya sekali!

Kenapa? Hujahnya pada asal-usul sambutan Krismas itu sendiri yang sejarahnya kebanyakannya berkaitan dengan simbolik agama Kristian ataupun simbolik pagan. Jadi, kita mungkin boleh mulakan dengan asal-usul sambutan Krismas itu sendiri.

Sambutan ini berasal dari sambutan Saturnalia adalah diwujudkan untuk meraihkan sambutan Dewa Rom iaitu Saturnalia. Asalnya, apabila agama Kristian diangkat sebagai agama rasmi Rom oleh Constantine I, pihak berkuasa ketika itu juga menolak sekeras-kerasnya sambutan Saturnalia

Hanya pada abad terkemudian barulah tarikh 25 Disember yang ada kaitan dengan perayaan Saturnalia ditukarkan sebagai sambutan kelahiran Nabi Isa A.S.

Kita umat Islam ada tarikh kita sendiri di mana para ulama membahaskan Nabi Isa A.S. lahir pada sekitar musim panas, berbeza dengan kepercayaan orang Kristian. Dan ada golongan Puritan dalam agama Kristian itu sendiri yang sedang berdakwah kepada sahabat-sahabat Kristian mereka mengenai asal-usul Christman, Halloween dan perayaan yang wujud dalam agama Kristian supaya meninggalkannya kerana asal-usul ajaran pagan yang wujud pada perayaan itu. Boleh dibaca pada gambar-gambar yang diambil daripada siaran Youtube dibawah:

Pada hujah pertama pun, kita dah tahu yang asal usul perayaan Kristian itu sendiri dapat dijejak asal-usulnya dengan perayaan pagan, dan kemudian dikristiankan. Bahkan mazhab-mazhab tertentu agama Kristian berbeza pandangan mereka tarikh sebenar Krismas.

Unsur keagamaan yang lain ialah pada pokok krismas itu sendiri. Simbolik pokok Krismas ini mempunyai asal-usulnya yang jauh lebih awal, iaitu seawal abad ke 600 Sebelum Masihi. Simbolik ini terkait dengan dewa Matahari, Mithra, dalam masyarakat Parsi.

Gambar berikut merupakan relief yang terukir pada dinding Persepolis. Salah satu adat istiadat telah dilaksanakan di ibu kota Empayar Achaemenid ini, menggambarkan Mithra dan sebatang pokok yang malar hijau.

Bagi penduduk Rom, mereka akan menggunakan pokok ini sempena perayaan Saturnlia. Begitu juga, penduduk Mesir Purba menggunakannya untuk menyembah Tuhan Ra.

Namun, negara seperti Latvia dan Estonia mendakwa bahawa di negara merekalah, tempat wujudnya pokok Krismas yang pertama. Latvia telah mengenal pasti bahawa tradisi pokok Krismas ini telah pun ada pada tahun 1510.

Seorang ahli persatuan saudagar, The House of the Black Heads membawa sebatang pokok ke bandar mereka dan menghias cantik pokok tersebut, sebelum pokok itu terbakar.

Sementara itu juga, Estonia telah menyanggah dakwaan tersebut, dengan mengatakan bahawa festival yang sama juga telah di anjurkan oleh persatuan yang sama, di pusat bandar Tallinn pada 1441

Namun, claim antara kedua-dua negara ini dibantah oleh beberapa sejarawan misalnya seperti Gustavs Strenga dari National Library of Latvia di Riga.

Hanya pada abad ke-17, amalan membina pokok pada waktu Krismas ini mula menjadi kebiasaan dan ianya bermula di sebuah pekan di Strasbourg, Germany. Amalan ini dicatatkan oleh Johann Wolfgang von Goethe lalu tersebar ke seluruh Jerman lantas Eropah.

Martin Luther, pengasas mazhab Protestan juga membawa pembaharuan dengan meletakkan juga hiasan lilin pada pokok tersebut. Sehingga hari ini ianya menjadi simbol Kristian kerana bentuk segi tiganya melambangkan konsep Triniti yang dianuti oleh Umat Kristian.

Manakala amalan seperti memberi hadiah pula dapat dijejak seawal amalan pagan di Eropah yang melibatkan pemberian hadiah pada musim sejuk. Cumanya ketika agama Kristian datang, amalan ini di-“Kristian”-kan dengan kisah Three Wise Men.

Kononnya Three Wise Men, The Magi telah memberi hadiah kepada Jesus ketika dia masih lagi seorang bayi. Dan mulai hari itu, pada setiap hari kelahiran Nabi Isa, terutama hari Krismas, maka amalan memberi hadiah sudah menjadi kebiasaan dalam kalangan warga Kristian.

Malah, figura Santa Claus itu sendiri ada kaitan dengan sejarah Kristian yang panjang. Ianya bermula dengan lagenda Saint Nicholas, yang dikatakan sebagai seorang paderi berpangkat biskop pada abad ke-4 di kota Myra, Lycia Yunani.

Myra merupakan sebuah pekan yang kini dikenali sebagai pekan Demre, Lycia pula kini sebuah provinsi yang bernama Antalya. Demre ni pekan yang duduk dalam provinsi Antalya di Turki sekarang.

Saint Nicholas dianggap sebagai pelindung kepada para pelaut, pedagang, pem4nah, pencuri yang bertaubat, pelacvr, anak-anak, pembuat bir, penggadai, orang yang belum berkahwin, dan pelajar di beberapa bandar dan negara di seluruh Eropah.

Reputasinya menyerlah dikalangan golongan Kristian yang ‘beriman’, hingga kedudukannya diangkat ke tahap yang tinggi sebagaimana para pendeta yang dimuliakan ke tahap ‘santo’ pada awal Kristianiti.

Tabiat Nicholas yang sering memberikan hadiah secara rahsia kepada kanak-kanak menjadikan dia sebagai model tradisional untuk Santa Claus atau Saint Nick melalui pengenalan terawalnya menurut mitologi Belanda, sebagai “Sinterklaas”.

Daripada kisah St. Nicholas inilah lahirnya legenda Santa Claus. Fakta menarik, urban legend mengatakan imej Santa yang asal ialah berwarna hijau. Cuma bertukar menjadi Merah-Putih apabila dikomersialkan oleh Coca Cola.

Idea tentang Saint Nicholas sebagai orang yang selalu turun dan naik melalui cerobong asap rumah orang untuk menyampaikan hadiah dipopularkan oleh Puisi Clement Clarke Moore tahun 1822 yang berjudul “A Visit from St. Nicholas” yang terkenal dengan bait permulaan “Twas the night before Christmas.

Jadi, apakah dengan contoh-contoh di atas sudah jelas memberitahu kita pada setiap amalan-amalan yang wujud dan sejarah Krismas itu sendiri dengan jelas bahawa ia adalah berakar kepada amalan keagamaan?

Justeru, kami di The Patriots berpendapat dan senada dengan para ulama majoritinya yang mengatakan tidak ada keperluan dalam menyambutnya atau memakai apa-apa identiti keagamaan yang wujud dalam sambutan tersebut bagi umat Islam.

Kalau ada keperluan, kami berpendapat bahawa cukuplah dengan sekadar ucapan sahaja. Dan kepada sahabat Kristian yang turut membaca artikel ini, sambut Krismas sambut juga, SOP dari kerajaan jangan lupa tau!

Kita mampu mengalahkan Covid ini bersama!

RUJUKAN:

Alwi, Amir Asyraf. (2020). Asal Usul Seorang Santa Claus – Sejarah Dan Mitos. The Patriots.

Abbas, Moustapha. (2020). Perayaan Pagan Rom: Asal Usul Sambutan Krismas. The Patriots.

Haziq, Nur Aiman. (2020). Asal Usul Tamadun Parsi Disebalik Perhiasan Pokok Krismas. The Patriots.

Muhaidi, Muhammad Shahrulniza. (2020). Al-Afkar 110: Hukum Seorang Muslim Memakai Atau Menggunakan Apa Sahaja Hiasan Berkaitan Hari Krismas. Pejabat Mufti Wilayah Persekutuan.


Pertukaran Columbia: Pertukaran Makanan, Teknologi, Wabak Penyakit Dan Haiwan Antara Dua Benua

Apabila penjelajah-penjelajah Eropah tiba di Dunia Baru pada abad ke-15 dan ke-16, ia memberi impak yang bukan sedikit kepada ketamadunan manusia hingga hari ini. Impak ini dikenali sebagai Pertukaran Columbia (Columbian Exchange) kerana ia membabitkan pertukaran pelbagai aspek seperti populasi, tanaman, idea dan penyakit antara Dunia Lama dengan Dunia Baru.

Antara impak Pertukaran Columbia yang dapat dikesan sebaik penjelajah Eropah tiba di Dunia Baru ialah penyebaran penyakit berjangkit dari Dunia Lama. Terdapat banyak penyakit berjangkit yang menjadi pembu-nuh masyarakat asli Amerika seperti bubonik, cacar, tifus dan demam malaria. Memandangkan mereka tidak mempunyai sebarang pendedahan terhadap penyakit-penyakit ini, ramai yang menjadi kor-ban.

Walaupun impak sebenar kemerosotan populasi orang asli Amerika masih tidak diketahui, dianggarkan 80-95% populasi orang asli Amerika ma-ti dalam tempoh 100 hingga 150 tahun selepas tahun 1492. Tahun 1492 ialah tahun ketibaan kumpulan penjelajah Sepanyol diketuai Christopher Columbus di benua Amerika atau lebih tepat, Kepulauan Bahamas.

Contoh mudah, populasi Taino[1] di Hispaniola[2]. Selepas 50 tahun ketibaan Columbus di negara pulau itu, keseluruhan populasi asli Taino yang dianggarkan berjumlah antara 80,000 hingga lapan juta orang pupus sama sekali. Sementara di bahagian tengah Mexico pula menyaksikan kemerosotan populasi orang asli dari 15 juta orang pada 1519 kepada 1.5 juta orang seabad kemudian.

Satu penyakit yang dikatakan dibawa dari Dunia Baru ke Dunia Lama ialah sifilis. Bagaimanapun, teori ini dianggap kontroversi dan mencetuskan perdebatan dalam kalangan para cendekiawan dan sejarawan. Mengikut teori hipotesis Columbia, ejen pencetus sifilis iaitu Treponema pallidum sebenarnya berasal dari Dunia Baru dan tersebar melalui aktiviti seksual membabitkan ahli ekspedisi Columbus di Hispaniola dengan wanita tempatan.

Selepas pulang ke Sepanyol, sesetengah daripada mereka menjadi sebahagian daripada angkatan per-ang Raja Charles VIII[3] yang mengepung Naples pada 1495. Semasa kempen berjalan, mereka menyebarkan sifilis menerusi hubungan kelamin dengan komuniti pelacur di situ sekaligus menggandakan lagi angka jangkitan penyakit tersebut. Lima tahun selepas itu, ia mencapai tahap epidemik di Eropah sebelum tersebar ke tempat lain seperti Afrika, Timur Tengah dan India (1498), China (1505), Australia (1515) dan Jepun (1569).

Begitupun, sesetengah meragui dakwaan ini dan merasakan sifilis sebenarnya sudah ada di Dunia Lama sebelum ekspedisi-ekspedisi penjelajah Eropah digerakkan. Tambah golongan ini lagi, sifilis tidak dapat dikesan kerana ia berkongsi beberapa simptom dengan penyakit lain. Antara bukti yang dikatakan menyokong teori mereka ialah ubat yang dicadangkan Ibnu Sina dalam kitab al-Qanun fi al-Tibb (Kanun Perubatan) untuk sifilis.

Tetapi pada akhirnya, perdebatan ini akhirnya ditamatkan menerusi beberapa kajian filogenetik. Kajian tersebut membuktikan sifilis sememangnya penyakit Dunia Baru kerana penyakit ini dilihat baru muncul pada akhir abad ke-15 dan salah satu variasi bakterianya dikesan di satu wilayah terpinggir di Guyana, Amerika Selatan.

Pertukaran Columbia turut bertanggungjawab mengembangkan lagi bekalan makanan pertanian global. Sejarawan Alfred Crosby menyifatkan pemindahan tanaman pertanian dari Dunia Baru ke Dunia Lama menyebabkan pertambahan populasi yang pesat dalam tempoh dua abad. Ini sekaligus menjadi pemangkin kepada Revolusi Perindustrian yang muncul pada abad ke-18 dan ke-19.

Apabila spesies tanaman seperti kentang, ubi keledek, jagung dan ubi kayu diperkenalkan di Dunia Lama, ia menambahbaik makanan ruji sedia ada penduduk ketika itu. Sementara tanaman lain seperti koko, tomato dan cili pula menambahbaik diet pemakanan penduduk dari segi nilai nutrien.

Tidak ramai tahu, pengenalan spesies tanaman baru ini turut memberi impak besar kepada evolusi hidangan-hidangan tempatan. Tanpa serbuk cili, maka tidak akan terhasillah kari pedas India, paprika[4] di Hungary atau kimchi di Semenanjung Korea. Manakala tomato pula menjadi teras utama kebanyakan hidangan Mediterranean terutama di Itali.

Selepas ketibaan penjelajah Eropah di tanah Amerika pada abad ke-15, mereka perasan di benua ini terdapat banyak tanah yang luas dan sesuai dijadikan sebagai kawasan pertanian. Atas sebab itu, beberapa tanaman yang mendapat permintaan tinggi seperti kopi, tebu, kacang soya dan oren ditanam di Dunia Baru. Ini menyebabkan benua Amerika sebagai antara pengeluar utama komoditi-komoditi itu.

Contoh mudah, kentang. Kentang menjadi pilihan kebanyakan populasi Dunia Lama kerana menawarkan jumlah kalori dan nutrien yang banyak. Sejarawan sosial Profesor Kenneth Hugh Connell menyifatkan manusia boleh hidup dengan diet kentang dengan sokongan susu atau mentega kerana dua bahan itu mengandungi nutrien yang tidak ada dalam kentang. Diet sebegini menjadi pilihan populasi di Ireland dan menyumbang kepada pertumbuhan populasi sesebuah tempat.

Bagi tomato pula, ia menjadi sebutan orang Eropah menerusi sebuah teks pada 1544. Ia digelar sebagai epal emas oleh Mathiolus sekaligus menunjukkan semasa ia dibawa kali pertama ke Dunia Lama, warna tomato ketika itu ialah kuning dan bukan merah. Sejak itu, usaha penanaman tomato rancak dijalankan di Sepanyol, Itali dan Perancis.

Ia dibawa ke Asia oleh Sepanyol semasa mengadakan penjelajahan ke Filipina pada 1564. Di China pula, tomato tidak ditanam secara besar-besaran sehingga abad ke-20 atas alasan tomato merupakan makanan orang gasar yang datang dari selatan (berkemungkinan merujuk kepada kuasa-kuasa imperialis yang menduduki beberapa wilayah di Asia).

Walau apa pun persepsi orang terhadap tomato ketika itu, ia mengandungi nutrien dan vitamin termasuk vitamin A dan C. Penyelidik-penyelidik perubatan turut mendapati tomato mengandungi likopena, sejenis bahan anti-oksidan yang boleh mengurangkan risiko penyakit kanser.

Dan siapa sangka, penemuan Dunia Baru turut merintis jalan kepada aktiviti imperialisme kuasa-kuasa Eropah di negara-negara tropika. Penemuan yang dimaksudkan ialah k dari kulit pokok Chinchona di kawasan hutan pergunungan di Colombia, Ecuador, Bolivia dan Peru. Kuinina dilihat sebagai rawatan berkesan pertama untuk merawat demam malaria.

Ini menyebabkan Britain yang mempunyai impian melebarkan pengaruhnya di Timur Jauh termasuk rantau Nusantara menggesa Persatuan Diraja (Royal Society) menggiatkan lagi kajian mereka berkenaan kuinina. Pada tahun 1858, Taman Botani England diketuai Kew Gardens, England melaksanakan projek pemindahan pokok Chinchona bagi memastikan bekalan kuinina mencukupi untuk aktiviti imperialisme.

Dan mereka bersedia melakukan apa saja untuk melancarkan proses pemindahan termasuk pembelian, penyeludupan dan mencuri spesies pokok ini agar ia dibawa ke taman-taman botani di England, India dan Sri Lanka. Dalam tempoh beberapa dekad, aktiviti penghasilan kuinina dikembangkan lagi ke Singapura dan Hindia Timur Belanda (kini Indonesia). Menjelang tahun 1880, ia sudah menghasilkan dos mencukupi untuk 10 juta orang.

Sejarawan Philip D. Curtin menyifatkan tanpa bekalan kuinina, usaha penaklukan dan eksploitasi ekonomi kuasa-kuasa Eropah di negara-negara tropika sebagai mustahil. Ini kerana tanpa kuinina, kuasa-kuasa Eropah sudah pasti akan bergelut menambah bilangan ten-tera dan pentadbir diperlukan untuk mentadbir wilayah-wilayah ini. Selain itu, ia juga akan mengukuhkan keazaman warga tempatan untuk menghalau mereka kembali ke negara asal.

Selain kuinina, getah juga dianggap sumbangan terbesar Pertukaran Columbia. Walaupun getah banyak didapati dalam pelbagai spesies tumbuhan di seluruh dunia, dua spesies getah saja yang boleh dikomersialkan iaitu pokok getah Heva dari Amerika Tengah dan Selatan serta pokok menjalar liar yang ditemui di Afrika Tengah-Barat.

Bagi masyarakat asli, kegunaan getah mereka berbeza-beza. Di Afrika, getah digunakan sebagai pelekat untuk mengikat kepala anak pan-ah atau lem-bing pada batangnya. Sementara masyarakat orang asli Amerika pula memanfaatkan getah dengan cara mengasap lateks agar ia dibentuk menjadi gulungan getah yang boleh digunakan. Getah ini digunakan untuk menghasilkan barang seperti but, khemah, bola dan pelekat.

Orang-orang Eropah hanya mengetahui getah pada abad ke-18 hasil laporan penjelajah Perancis, Charles Marie de La Condamine[5] semasa menjalankan kajian di Amazon. Pada awalnya, getah hanya dikomersialkan sebagai bahan utama pembuatan kasut. Tetapi semua itu berubah apabila proses vulkanisasi diperkenalkan.

Proses ini termasuklah memanaskan getah dan menggabungkannya dengan bahan-bahan kimia bagi menghasilkan produk getah yang stabil dan boleh dimanfaatkan untuk sebarang jenis aplikasi. Sejak itu, pengeluaran getah bertambah daripada 2,500 tan pada 1851 kepada 25,000 tan pada 1881. Selepas tahun 1881, getah menjadi komoditi baru berharga di pasaran kerana boleh dijadikan sebagai penebat elektrik atau sebagai tayar basikal dan kenderaan bermotor.

Salah satu negara yang menjadi pengeluar getah utama ialah Congo Free State[6] dengan kadar pengeluaran antara 4,500 hingga 6,000 tan dari 1900 hingga 1908. Begitupun, pada era ini juga banyak pencabulan hak asasi manusia dilakukan demi memastikan kadar getah yang diperlukan dapat dieksport. Ini termasuk memba-kar kampung-kampung dan aktiviti pembu-nuhan beramai-ramai ke atas orang awam.

Berdasarkan pemerhatian John Loadman dari Universiti Oxford, Congo mengalami kemerosotan penduduk yang ketara seiring dengan peningkatan harga getah. Sebelum tahun 1880, populasi negara itu berjumlah 25 juta orang sebelum merosot kepada 7.7 juta orang pada 1923. Loadman menyimpulkan bagi setiap 10 kg hasil getah yang dikumpul, ia bersamaan dengan kos seorang penduduk Congo yang ma-ti.

Pertukaran Columbia turut membawa kepada migrasi secara paksa dan sukarela ke benua Amerika. Antara abad ke-16 hingga abad ke-19, lebih 12 juta orang Afrika dibawa ke benua Amerika untuk diperdagangkan sebagai hamba. Permintaan hamba amat tinggi dalam tempoh tersebut bagi memenuhi keperluan tenaga kerja di ladang terutama selepas ramai orang asli Amerika kembali ke negeri cacing[7] akibat penyakit yang dibawa dari Dunia Lama.

Selepas Britain menguatkuasakan Akta Perdagangan Hamba 1807 dan Akta Pengharaman Perhambaan 1837, banyak kuasa Eropah beralih kepada buruh-buruh kontrak dari India dan China. Misalnya, dari pertengahan abad ke-19 hingga awal abad ke-20, 500,000 buruh kontrak dibawa dari India ke Kepulauan Carribean yang dikawal Britain.

Walaupun ramai individu menyertai usaha ini secara sukarela, layanan yang diberi terhadap mereka dan hamba dua kali lima sama[8]. Ini kerana dalam perlayaran ke Amerika, ramai yang ma-ti akibat kekurangan nutrien dan penyakit.

Abad ke-19 dan ke-20 turut menyaksikan pertambahan bilangan migrasi sukarela dari Dunia Lama. Dari 1851 hingga 1924, 45 juta orang memilih berhijrah ke benua Amerika dengan 34 juta memilih Amerika Syarikat dengan bakinya berhijrah ke Amerika Latin terutama Argentina dan Brazil. Antara 1850 hingga 1940, tujuh juta memilih berhijrah ke Argentina manakala 4.5 juta berhijrah ke Brazil.

NOTA KAKI:

[1] Masyarakat asli Carribean dan merupakan penghuni wilayah Cuba, Hispaniola, Jamaica, Puerto Rico, Bahamas dan Lesser Antilles. Walaupun disangka sudah tiada oleh penjajah Sepanyol akibat penularan penyakit berjangkit, keturunan mereka masih wujud menerusi perkahwinan dengan kumpulan-kumpulan etnik yang lain.

[2] Nama lama bagi Republik Dominica dan Haiti.

[3] Raja Perancis yang memerintah dari 1470 hingga 1498. Mangkat pada tahun 1498 selepas mengalami kecederaan serius apabila kepalanya terhantuk dengan ambang pintu Chateau d’Amboise.

[4] Sejenis serbuk perasa makanan yang diperbuat daripada sejenis lada merah.

[5] Penjelajah, ahli geografi dan ahli matematik Perancis abad ke-17.

[6] Wilayah Congo yang dimiliki secara peribadi oleh Raja Leopold II dari Belgium dari 1885 hingga 1908. Diilhak oleh Belgium pada 1908 bagi membolehkan sektor perlombongan dibangunkan dan diakses oleh pelabur-pelabur Belgium.

[7] Simpulan bahasa yang bermaksud ma-ti.

[8] Simpulan bahasa yang bermaksud sama saja.

RUJUKAN:

Nunn, N dan Qian, N. (2010). The Columbian Exchange: A History of Disease, Food, and Ideas. Journal of Economic Perspectives, Volume 24, No. 2, Halaman 163-168.


Kilang Duit Syiling Tertua Di Dunia Dijumpai Di China

Jika ditanya tentang lokasi pengeluaran duit syiling secara besar-besaran, ramai pengkaji arkeologi berpandangan ia bermula sama ada di Turki atau Greece. Tetapi di tapak kota lama Guanzhuang, China, pengkaji arkeologi menemui sebuah kilang membuat duit syiling tertua di dunia. Kilang ini menghasilkan duit syiling berbentuk penyodok secara besar-besaran 2,600 tahun yang lalu.

Menurut pakar arkeologi dari Universiti Zhengzhou, Hao Zhao, kota Guanzhuang dibuka sekitar 800 SM. Ini disusuli dengan pembukaan faundri besi di kota berkenaan pada 770 SM. Pada awalnya, tukang-tukang besi di situ menghasilkan pelbagai jenis peralatan dan sen.ja.ta yang diperbuat daripada gangsa. Hanya 150 tahun selepas itu, barulah ia menghasilkan duit syiling gangsa secara besar-besaran.

Pentarikhan karbon menunjukkan operasi kilang duit syiling bermula antara 640 hingga 550 SM. Walaupun ada menyatakan duit syiling era Empayar Lydian sebagai duit syiling tertua di dunia kerana dihasilkan seawal 630 SM, Zhao berpandangan sebaliknya. Ini kerana berdasarkan rekod dan artifak duit syiling Lydian yang dijumpai, duit syiling kerajaan berkenaan hanya dihasilkan antara 575 hingga 550 SM.

Justeru, Zhao berpandangan duit syiling Guanzhuang merupakan duit syiling tertua di dunia. Antara artifak yang ditemui ialah dua buah syiling berbentuk penyodok dan puluhan acuan syiling yang diperbuat daripada tanah liat. Satu syiling ditemui dalam keadaan hampir sempurna: kurang 6 inci panjang dan 2.5 inci lebar serta seberat 27 gram.

Apabila diminta mengulas penemuan menakjubkan di Guanzhuang itu, Profesor Bill Maurer menyifatkan penemuan tersebut sebagai mengagumkan. Pakar antropologi dari University of California Irvine itu melihat penemuan duit syiling dan acuannya membolehkan pentarikhan karbon dapat dilakukan. Dengan dua bukti berkenaan, maka agak sukar untuk mencabar dakwaan bahawa duit syiling Guanzhuang merupakan duit syiling tertua di dunia.

Zhao dan pasukannya berspekulasi lokasi kilang berkenaan yang berhampiran dengan ibu kota pentadbiran Guanzhuang menunjukkan aktiviti pembuatan duit syiling ketika itu dibenarkan oleh kerajaan. Bagaimanapun, beliau mengingatkan sebarang kesimpulan tentang penemuan ini harus diperhalusi bagi membolehkan kerja-kerja kajian dan penyelidikan diteruskan.

Terdapat dua sebab mengapa duit dicipta. Ia dicipta sebagai cara para pedagang untuk membuat pertukaran barang atau sebagai cara kerajaan mengutip cukai dan hutang. Lantas, Maurer berpandangan penemuan di Guanzhuang sebenarnya menyokong hipotesis pakar-pakar arkeologi dan antropologi tentang duit – ia merupakan teknologi politik dan bukan teknologi ekonomi.

RUJUKAN

Kramer, Jillian. (2021, 5 Ogos). ‘World’s oldest’ coin factory discovered in China. National Geographic.

Sumber gambar: Hao Zhao/Universiti Zhenzhou


Ciptaan Zaman Besi Yang Membawa Kepada Perkembangan Tamadun

Zaman Besi ialah satu era di mana besi digunakan secara meluas di Eropah, Asia dan sebahagian kawasan di Afrika. Begitupun, tidak semua kawasan mengalami Zaman Besi pada masa yang sama. Tetapi sebaliknya, pelbagai Zaman Besi ditempuh mengikut wilayah/kawasan yang berbeza. Di sebalik ini, terdapat pelbagai ciptaan era ini yang menjadi batu asas kepada kemajuan manusiawi di kemudian hari.

Antara artifak besi tuang terawal yang ditemui pengkaji arkeologi ialah di China dengan pembuatannya sekitar abad kelapan SM. Ini didedahkan dalam satu kajian yang diterbitkan dalam jurnal Advances in Archaeomaterials sekitar Mei 2021.

Kebiasaannya, proses pembuatan besi tuang membabitkan campuran besi dengan karbon dan pelbagai jenis aloi sekaligus menghasilkan aloi besi. Aloi sebegini lebih rapuh tetapi jauh lebih kuat. Besi tuang memainkan peranan penting kepada perkembangan pertanian China semasa Zaman Besi berlaku.

Ini kerana menerusi besi tuang, ia membolehkan penduduk ketika itu menghasilkan bajak sekitar abad ketiga SM. Penggunaan bajak membawa kepada pembangunan teknik bajak kontur di mana ia menolak tanah semasa digunakan. Teknik ini dilihat berupaya mengekang hakisan tanah daripada mengan.ca.m hasil pertanian mereka.

Bagi peminat pertandingan Forged in Fire terbitan History, zaman inilah merupakan permulaan penggunaan teknik pelindapkejutan yang selalu digunakan oleh mana-mana pembuat sen.ja.ta bilah. Pelindapkejutan ialah satu proses menyejukkan keluli dari paras atas julat genting dengan mencelupnya dalam air atau minyak untuk mengeraskannya.

Besi tidak semestinya lebih kuat daripada gangsa. Tetapi dengan kaedah seperti pelindapkejutan, ia menukar besi kepada keluli sekaligus menjadikan ia lebih keras berbanding gangsa. Teknik ini pertama kali didokumentasikan dalam cerita epik Yunani yang dikarang Homer, The Odyssey sekitar abad kelapan atau ketujuh SM.

Mengikut salah satu petikan cerita epik berkenaan, protagonis Odysseus terpaksa berdepan dengan makhluk mitologi Yunani menggerunkan iaitu Cyclops (makhluk gergasi bermata satu). Bagi menghentikan an.ca.man mereka, beliau membutakannya dengan melempar kepala ka.pa.k yang diperbuat daripada besi ke arah matanya.

Pe.da.ng dan pi.sa.u keluli tidak bermula pada Zaman Besi. Ini berikutan penemuan pi.sa.u besi bersama Tutankhamun yang dibuat oleh pasukan arkeologi pimpinan Howard Carter pada awal abad ke-20. Kajian saintis mendapati pi.sa.u ini dibuat daripada elemen besi yang terkandung dalam meteorit dan dihasilkan seawal abad ke-14 SM, jauh daripada permulaan Zaman Besi yang kita tahu.

Inovasi sen.ja.ta Zaman Besi bukan pada penggunaan besi tetapi teknik metalurgi baru yang digunakan tukang besi pada ketika itu. Versi awal pe.da.ng besi tidak semestinya lebih baik atau lebih kuat berbanding pe.da.ng gangsa. Tetapi menerusi teknik seperti pelindapkejutan, ia membolehkan pandai besi menghasilkan sen.ja.ta keluli yang lebih baik dan dalam kuantiti yang banyak semasa era berkenaan.

Antara pe.da.ng keluli terawal yang direkodkan penghasilannya pada Zaman Besi ialah artifak pe.da.ng Vered Jericho yang ditemui para saintis berhampiran Jericho. Pe.da.ng ini dikatakan berperanan sebagai pe.da.ng adat istiadat dan telah dihasilkan seawal abad ketujuh SM.

Di sebalik penggunaan besi dan keluli, pandai besi dan artisan berterusan menghasilkan sen.ja.ta dan peralatan berasaskan gangsa. Malah, perkembangan teknologi baru membenarkan mereka memanfaatkan bahan lain seperti emas, perak dan batu.

Pemberat emas dan perak sudah lama wujud sejak Zaman Gangsa lagi. Tetapi pembuatan duit syiling hanya bermula pada Zaman Besi dengan tempat terawal yang melakukannya ialah Lydia, sebuah kerajaan lama di Semenanjung Anatolia. Syiling pertama yang dihasilkan mereka dengan imej singa dengan berat dan ketulenan sama itu dihasilkan seawal 600 SM.

Tamadun Rom mula mengeluarkan duit syiling mereka seawal abad keempat SM – bermula dengan gangsa sebelum digantikan dengan emas dan perak. Buktinya, penemuan duit syiling abad pertama SM di London yang menunjukkan imej Dewa Apollo pada satu bahagian dengan lembu menye.ra.ng pada satu lagi bahagian.

Satu teknologi baru yang muncul pada Zaman Besi tetapi tiada kaitan dengan besi ialah pengisar batu berputar. Ini merupakan jenis baru pengisar yang telah lama digunakan untuk mengisar bijian dengan tangan yang telah wujud sekurang-kurangnya sebelum 5600 SM.

Pengisar sebegini muncul pada 400 SM di Britain. Ia terdiri daripada dua jenis batu yang diletakkan pada bahagian atas antara satu sama lain dengan lubang ditebuk pada bahagian atas.

Bijian yang telah siap dikisar akan keluar pada bahagian tepi pengisar. Walaupun tempoh menghasilkan pengisar batu berputar jauh lebih lama daripada pengisar-pengisar lain, ia berupaya menghasilkan bijian pada kadar yang lebih pantas.

RUJUKAN:

Little, Becky. (2021). 5 Iron Age Tools and Innovations. History.


Kisah Legion Rom Yang Entah Bagaimana Sesat Di China

Disebabkan kedudukan kedua-duanya yang jauh dan terasing, sebarang hubungan China dan Rom sentiasa menarik perhatian sejarawan dan pengkaji arkeologi. Justeru, tidak hairanlah mengapa cendekiawan di Timur dan Barat mengkaji kedua-dua tamadun ini. Satu cerita menarik berkenaan kedua-dua tamadun ialah kisah legion Carrhae yang hilang.

Pada tahun 53 SM, Marcus Licinius Crassus mengetuai 42,000 orang ten.te.ra Rom ke Parthia dengan tujuan menakluk dan merampas kekayaan mereka. Bagaimanapun, Parthia bertindak menggerakkan bala ten.te.ra mereka diketuai Jeneral Surena dengan kedua-dua angkatan bertembung di Carrhae. Pada era antikuiti, ia terletak di pinggir empayar kedua-dua belah pihak dan berhampiran dengan sempadan Syria-Turki hari ini.

Crassus menyangka dengan kekuatan ten.te.ra yang dimiliki, Rom tidak dapat dikalahkan oleh sesiapa. Tetapi perkara sebaliknya berlaku. Dalam pertem.pu.ran tersebut, ramai ten.te.ra Rom gugur akibat terkena pa.n.ah yang dilepaskan Surena dan 10,000 orang pema.n.ah. Crassus cuba merundingkan perjanjian damai antara kedua-dua empayar tetapi terbu.nu.h selepas itu.

Tetapi satu legenda mengatakan beliau sebenarnya dibu.n.uh oleh orang-orangnya sendiri. Sebagai hukuman kerana bersikap tamak, mereka mencurahkan emas cair ke dalam tekaknya, Kepalanya turut dipen.gg.al dengan ma.ya.tnya turut dirosakkan oleh mereka sebelum pulang ke Rom.

Mengikut keterangan sebahagian ten.te.ra Rom yang berjaya melepaskan diri dari Carrhae, 10,000 daripada mereka menjadi tawanan ten.te.ra Parthia. Mengikut beberapa sumber, mereka kemudiannya ditempatkan di bahagian timur empayar sebagai ten.te.ra tambahan menentang musuh tradisi mereka, orang Hun. Sebahagian daripada mereka kemudiannya menjadi ten.te.ra upahan pemimpin Hun, Jzh-Jzh.

17 tahun kemudian, Pertem.pu.ran Zhizhi tercetus antara pihak Hun dengan China. Mengikut rekod-rekod sejarah China, mereka merasa takjub melihat pihak musuh bertahan menggunakan formasi sisik ikan. Formasi ini hampir serupa dengan formasi testudo yang sentiasa dipraktikkan oleh legion Rom.

Kagum dengan apa yang dilihat mereka, sesetengah ten.te.ra upahan ini yang menjadi tawanan pihak China dibawa ke sana dan dibebaskan. Tetapi syarat kebebasan mereka ialah menjadi sebahagian daripada garison pertahanan sempadan di wilayah Gansu moden. Sementara kota yang diasaskan mereka diberi nama Li-jien atau Liqian.

Idea kelibat legion Rom di China ini dicadangkan oleh sejarawan Oxford Profesor Homer Hasenphlug Dubs pada tahun 30-an. Dan dakwaannya disokong bukan saja oleh rekod bertulis China tetapi penemuan sebuah kota bernama Zhelaizhai. Menariknya, populasi kota ini berbeza dengan penduduk China lain kerana mereka mempunyai mata biru dan berambut perang. Kebiasaannya, dua ciri fizikal itu dimiliki oleh orang-orang Eropah.

Selain itu, mereka turut menemui beberapa artifak yang dikatakan berasal dari era berkenaan seperti topi besi dengan tulisan China berbunyi ‘Orang yang telah menyerah’ dan mangkuk air gaya Rom. Dengan semua maklumat ini, ada menganggap idea legion Rom di China benar-benar wujud.

Begitupun, sesetengah sejarawan meragui kesahihan legenda ini. Walaupun mereka tidak menolak idea ini sepenuhnya, ia masih lagi satu jarak yang jauh yang perlu ditempuh mereka. Dan jika wujud sekalipun bukti tentang mereka, ia bukanlah bukti kukuh seperti dijaja oleh penyokong teori Liqian.

Bagi artifak yang ditemui, ia boleh saja wujud akibat aktiviti perdagangan di sepanjang Laluan Sutera dan tidak semestinya bercirikan Rom. Sementara untuk ciri genetik penduduk Zhelaizhai, mereka tidak perlu mempunyai darah keturunan orang Mediterranean. Ini kerana kebanyakan kumpulan etnik Asia Tengah berkongsi ciri genetik sama dengan orang Mediterranean termasuk mata biru dan rambut berwarna perang.

Jika mereka ada darah keturunan orang Mediterranean, mereka tidak semestinya keturunan legion Rom yang dikatakan tiba di China. Sebaliknya, mereka berkemungkinan keturunan penduduk tempatan yang berkahwin campur dengan pedagang-pedagang asing. Tetapi itu tidak bermakna teori legion Rom China palsu. Kisah ini berkemungkinan wujud tetapi tidak dapat disokong oleh bukti kukuh.

Akhir sekali, nama Li-jien itu sendiri. Nama kota tersebut memang ada kaitan dengan tamadun di Eropah tetapi bukan Rom. Sebaliknya, ia berkait dengan Lixuan, sebuah kota yang terletak di bawah pengaruh Dinasti Ptolemy Mesir Purba. Lantas, jika ada kaitan Eropah dengan China sekalipun, calonnya berkemungkinan besar ialah Yunani.

Tidak diketahui sama ada kisah ini benar atau tidak. Yang pasti, ia menjadi inspirasi kepada filem Dragon Bl.ad.e yang ditayangkan pada 2015. Filem tersebut menampilkan Jackie Chan, John Cusack dan Adrian Brody dengan Cusack memegang peranan sebagai komander legion Rom. Cuma beza kisah legion ini dengan kisah Crassus ialah legion ini diburu oleh puteranya yang juga konsul Rom yang korup (Brody).

RUJUKAN:

Strom, Caleb. (2018). The Lost Legion of Carrhae: Did a Roman Legion End Up in China?. Ancient-Origins.


10 Fakta Menarik Mengenai Negara Jepun

1. Jepun merupakan antara negara paling tua di Asia dengan monarkinya berusia sekurang-kurangnya untuk 660 SM, kira-kira sekitar zaman tamadun Melayu tertua iaitu Kedah Tua yang berusia 600 SM. Hari ulang tahun berdirinya kemaharajaan Jepun dikenali sebagai Hari Ulang Tahun Negara pada 11 Februari. Untuk rekod, monarki Jepun merupakan dinasti paling panjang dan bersambungan dalam dunia dan tidak terputus untuk sekurang-kurangnya 2000 tahun!

2. Ekonomi negara Jepun merupakan yang ketiga terbesar di dunia, di belakang USA dan China menjadikan Jepun gergasi dalam bidang ekonomi. Untuk rekod, ekonomi Malaysia merupakan yang ke-35 terbesar di dunia.

3. Jepun merupakan sebuah negara kepulauan yang terdiri daripada 6800 buah pulau dengan 70 peratus daripada bentuk muka buminya terdiri daripada kawasan banjaran dan gunung-ganang. Walaupun sedemikian, Jepun mencatatkan populasi sehingga 127 juta orang. Bahkan negara ini menctatakan kedatangan immigran yang agak rendah dengan hanya 3 peratus sahaja populasi Jepun terdiri daripada para immigran dan selebihnya ialah etnik Jepun. Bandar Tokyo sahaja mencatatkan populasi setinggi 13 Juta, kira-kira hampir separuh Malaysia hari ini.

4. Kadar celik huruf di Jepun hampir mencatatkan 100 peratus manakala setakat ini, Jepun sudah melahirkan lebih kurang 18 orang pemenang hadiah nobel memberian kita gambaran betapa tingginya tahap pendidikan di negara Jepun.

5. Terdapat empat sistem penulisan di negara Jepun iaitu sistem romanji, katakana, hiragana dan kanji manakala satu-satunya bahasa asing yang diajarkan dan dimandatorikan di Jepun ialah Bahasa Inggeris.

6. Gunung paling tinggi di negara Jepun ialah Gunung Fuji yang juga merupakan sebuah gunung berapi yang aktif. Dalam masa yang sama, pendaki gunung Everest yang paling tua ialah dari Jepun iaitu Yuichiro Miura. Untuk rekod, beliau berusia 70 tahun ketika tiba di puncak tertinggi di dunia dan berusia 75 tahun ketika membuat pendakian yang kedua.

7. Samurai dan Ninja ialah dua pahlawan yang menjadi lambang yang mengingatkan orang pada negara Jepun seperti mana watak Hang Tuah yang sangat sinonim dengan bangsa Melayu. Filem dan anime yang dihasilkan tentang dua figura hebat dalam sejarah Jepun banyak dihasilkan dan salah satu daripadanya iaitu The Hidden Fotress yang berkisarkan tentang Samurai yang dihasilkan pada tahun 1958 telah menjadi inspirasi untuk penghasilan filem Star Wars oleh George Lucas.

8. Kadar bunuh diri di Jepun mencatatkan negara ini di tangga yang ke-17 paling tinggi. Namun, kadar kes pembunuhan yang berlaku pula menunjukkan sebaliknya iaitu negara kedua paling rendah di dunia pada tahun 2012 meski negara ini terkenal dengan kewujudan sebuah organisasi kongsi gelap ala-ala mafia iaitu Yakuza. Untuk rekod, negara Malaysia menduduki di tangga ke-132 dunia daripada 191 negara untuk rekod kes pembunuhan di dunia.

9. Jepun mencatatkan sekurang-kurangnya 1500 buah gempa bumi setiap tahun. Gempa bumi terakhir yang berskala besar yang melanda Jepun ialah 14 dan 16 April 2016 pada skala 7.0 dan 6.2 Skala Ritcher di sekitar Kumamaoto manakala Gempa Bumi terkuat yang melanda Jepun ialah pada tahun 2011 di Tohoku pada skala 9.0 skala ritcher, mencatatkan antara 5 gempa bumi yang terkuat pernah berlaku dalam sejarah dunia.

10. Statistik penghasilan animasi dari seluruh dunia, 60 peratus dikatakan dihasilkan di Jepun. Sudah tentu kebanyakan animasi tersebut pastinya Anime yang menjadi budaya dari Jepun yang telah tersebar ke serata dunia. Apa yang menariknya tentang anime ini, dikatakan untuk memenuhi permintaan, terdapat lebih kurang 130 buah sekolah yang menumpukan melatih pelakon suara untuk siri-siri anime yang dihasilkan oleh Je


Di Sebalik Awang ‘Mat Kilau’, Ada Anak Melayu Pertama Keliling Dunia

Sudah seminggu berlalu dan filem Mat Kilau masih menyilau. Baik pada jumlah kutipan mahupun liputan. Ini sekali gus memecahkan banyak stereotaip terutama tentang selera umum terhadap kandungan berunsur sejarah dan tentang betapa filem sejarah harus sifar salah.

Sebabnya? Lihat saja bagaimana ramai menyikapi filem ini sebagai suplemen jati diri, pemangkin kesatuan, dan jendela pengetahuan. Sampaikan; yang tidak kenal siapa Mat Kilau jadikenal, yang tidak pernah bertanjak jadi bertanjak, dan yang lama tidak berbangga dalam lingua franca boleh jadi bangga.

Bayangkan, kalau dah sampai Top Gun: Maverick yang pecah panggung itu pun selamba ditapau dan dialog-dialog jiwang daripada Marvel pun habis diganti dengan “Rokiah abang datang” – memang sepantasnya judul filem Mat Kilau diiringkan dengan kata ‘kebangkitan’. Kebangkitan pahlawan dan kebangkitan kesedaran.

Di mana, antara kesedarannya adalah Fattah Amin patut buat buku kedua berjudul 99 Kata Pujangga Awang. Sebab watak Awang memang ibarat diciptakan khas untuknya. Dan masa sama, nama Awang ini pula bukan nama sembarang dalam sejarah bangsa.

Ia satu nama yang dalam peribadinya tercantum kesetiaan Demang Lebar Daun, kefasihan Hang Tuah, kebijakan Tun Perak, dan keperkasaan Raden Wijaya. Ia satu nama yang bukanlah lahir dari darah raja atau insan ternama, tetapi sekadar seorang hamba biasa berusia remaja.

Memperkenalkan – Panglima Awang. Atau dunia lebih mengenalinya sebagai Enrique de Malacca. Walau ikutkan, tiada siapa pasti sama ada beliau benar-benar orang Melaka. Sebab ada pandangan kata beliau berasal dari Sumatera, Maluku, atau Filipina – yang mana semua ini masih terangkum di dalam Alam Melayu.

Di samping itu, nama aslinya juga tiada siapa tahu. Ini kerana ‘Panglima Awang’ sebetulnya adalah nama fiksyen yang digunakan oleh Harun Aminurrashid dalam novelnya. Manakala Enrique pula adalah nama Awang selepas beliau dibaptis menjadi Kristian. Justeru kata lain, latar belakang Awang memang langsung tidak diketahui.

Apa yang diketahui tentang hidupnya hanya bermula saat kejatuhan Melaka, yakni sekitar Ogos 1511. Masa itu, beliau masih berusia 12-16 tahun. Di mana sebagai penduduk Melaka,tentunya beliau turut menyaksikan bagaimana bandar itu ditakluki Portugis. Bahkan ada juga pendapat yang kata beliau turut mengangkat senjata memerangi penjajah. Namun benar tidak pendapat tersebut, tiada sumber dapat mengesahkan.

Catatan sekadar menceritakan betapa Awang menjadi hamba kepada Ferdinand Magellan. Lantas semasa Magellan berangkat pulang dari Melaka ke Lisbon pada Disember 1511, Enrique turut dibawa bersama. Sekali gus, bermulalah pengembaraannya mengelilingi dunia – dari Melaka, singgah ke Goa, lalu mengharungi Laut Hindi, kemudian tiba di selatan Afrika sebelum akhirnya mengharungi Atlantik dan sampai di Portugal pada Jun 1512.

Sebaik tiba di Lisbon, Awang dibaptis dan diberi nama Enrique. Semenjak itu, hubungannya dengan Magellan menjadi akrab. Bahkan, tidak keterlaluan untuk kata yang beliau adalah orang kanannya. Ini kerana Enrique memang tidak pernah berenggang dengan Magellan. Baik semasa menghadap dan memujuk Raja Manuel I supaya membiayai perlayaran merentasi Pasifik mahupun semasa Magellan berperang hingga tempang di Morocco.

Lebih kurang lima tahun juga mereka bersama di Lisbon – sebelum berpindah ke Seville pada 1517 gara-gara patah hati dengan raja sendiri. Kesetiaan Magellan lantas beralih kepada Sepanyol. Justeru, giliran Raja Charles V pula menjadi mangsa pujukan. Sepanjang pujukan tersebut dilakukan, Enrique turut dibawa dan dihadapkan.

Ini bagi membuktikan yang Magellan pernah sampai ke Timur, di samping meyakinkan Charles yang misi meredah Pasifik boleh berjaya dengan adanya kebijakan Enrique sebagai jurubahasa dan pemandu arah. Ikutkan, tidak pasti sama ada waktu itu Enrique sudah fasih berbahasa Sepanyol atau belum. Namun, catatan Antonio Pigafetta menyifatkan beliau mahir banyak bahasa – persis Hang Tuah yang pernah berdiplomasi hingga ke Ryukyu, India, dan Istanbul.

Permintaan Magellan akhirnya dikabulkan – sebahagiannya berkat menjadikan Enrique si anak Melayu ini sebagai modal… yang punya hebat penangannya, sampai Charles memperkenankan lima buah kapal iaitu San Antonio, Trinidad, Conception, Victoria, dan Santiago. Ini termasuk belanja keseluruhan yang bernilai 8,751,125 maravedi – yang kalau ikut hitungan hari ini, ia bersamaan $2,625,337 (RM11.5 juta). Yakni, empat kali ganda lebih besar berbanding biaya perlayaran Christopher Columbus.

Biaya yang besar seperti ini sememangnya munasabah. Sebab pada bahu Magellan terpikul tanggungjawab mencari laluan dari Pasifik ke Maluku, yang bagi Sepanyol, ia amat penting. Ini kerana laluan laut ke arah timur (melalui Tanjung Harapan dan Laut Hindi) sudah dikuasai Portugal. Jadi, mahu tidak mahu Sepanyol perlu menghabiskan misi Columbus yang tergendala di Caribbean.

Justeru pada 20 September 1519, rombongan Magellan yang berkekuatan 270 pun berangkat dari Seville menuju Amerika Tengah. Daripada sana, mereka kemudian menyusuri pantai hingga sampai ke bahagian terhujung Amerika Selatan. Di situlah ditemukan Selat Magellan yang menjadi jalan pintas antara pantai barat dan pantai timur Chile (sekali gus berfungsi sebagai penghubung antara Laut Atlantik dan Laut Pasifik).

Laluan ini sebetulnya memang mencabar. Tetapi apa yang lebih mencabar adalah pemberontakan yang berlaku dalam kalangan anak buah Magellan saat mereka tiba di San Julian. Di mana, tiga buah kapal sempat dirampas. Mujur, kesemuanya dapat direbut semula dan sentimen kebencian antara Portugis-Sepanyol dalam rombongan dapat dikendurkan.

Bagi Enrique, peristiwa ini ikutkan amat menguji kesetiaannya. Ini kerana ia menghidangkan peluang untuk beliau memilih sama ada mahu kekal sebagai hamba Magellan atau memihak kapten-kapten Sepanyol – yang pada masa itu masih bersih daripada dosa menjajah Alam Melayu dan justeru, barangkali lebih sudi membantunya membebaskan Melaka dari Portugis. Dalam keadaan sebegitu, Enrique memilih untuk terus mengimarahi semangat setia kawan.

Dan semangat tersebut dibalas oleh Magellan yang bukan setakat mewasiatkan supaya Enrique dimerdekakan dan dikurniakan 10,000 maradevi sebaik perlayaran tamat. Malah, dia turut memberikan gaji yang tinggi kepada Enrique sebagai jurubahasa. Iaitu sebanyak 1,500 maradevi sebulan. Yakni bersamaan $450 (RM2,000) – lebih tinggi berbanding gaji minimum hari ini.

Kemudian seakan tidak cukup dengan dua kelebihan itu, Enrique juga dianakemaskan oleh Magellan – di mana, beliau diberi makan jeruk buah quince di saat kelasi-kelasi lain menderita akibat kebuluran dan penyakit skurvi. Sampai ramai yang mati dan ada pula terpaksa makan tikus serta pelapik pelantar bagi mengalas perut.

Kemesraan antara Enrique dan Magellan ini terbentuk hasil kesetiaan, kebijakan, dan sifat amanah yang dimiliki oleh Enrique sendiri. Hinggakan, beliau diberi kepercayaan untuk mengetuai diplomasi dengan raja-raja tempatan sebaik tiba di Filipina pada Mac 1521. Antaranya dengan raja Cebu bernama Humabon, yang memeluk Kristian bersama 800 orang rakyatnya.

Ini justeru menjadi faktor pembeza antara misi Columbus dan Magellan. Di mana tanpa Enrique, Magellan barangkali menghadapi kegagalan sama seperti Columbus. Terutama dalam bab komunikasi dan menjejak lokasi.

Apapun, akibat bersahabat dengan Humabon inilah Magellan terbunuh. Iaitu sewaktu menyerang Lapu-Lapu di Mactan pada April 1521. Sampai nyaris rombongannya terbubar di situ. Lebih-lebih selepas berlaku pertengkaran antara Enrique dan Duarte Barbossa (pengganti Magellan) yang membelakangi janji untuk memberi kemerdekaan.

Pertengkaran tersebut lantas mendorong Enrique untuk berpakat dengan Humabon dalam membunuh habis anak-anak kapal Magellan, termasuk Barbossa. Hingga dilaporkan, hanya 27 orang sahaja terselamat termasuk Antonio Pigafetta dan Juan Sebastian Elcano – dua rakan karib Magellan. Mereka inilah yang meneruskan perlayaran ke Maluku dan dari Maluku, pulang ke Seville sekali gus menamatkan misi mengelilingi dunia pada September 1522.

Sambil itu, Enrique pula hilang dari sejarah. Tiada siapa tahu apa nasibnya selepas peristiwa di Cebu. Ada yang berpendapat beliau terus menetap dan membina keluarga di situ. Namun ada juga yang berpandangan beliau kembali ke Melaka – sekali gus menjadi anak Melayu pertama yang mengelilingi dunia.

RUJUKAN

Govindasamy, Murgan. (2022, 23 April). The tale of a hero from the high seas revisited at Ilham Gallery. BASKL.

Illani, Rai. (2019, 12 September). Panglima Awang aka Enrique Dikatakan Manusia Pertama Mengelilingi Dunia. Iluminasi.

Mohd Tamrin, Khazin et al. (2009). Enrique Melaka @ Panglima Awang sebagai Magellan Melayu. Universiti Kebangsaan Malaysia.

Rahim, Nasron Sira. (2015, 18 May). Siri Misteri: ‘Panglima Awang’ Melayu pertama keliling dunia. Berita Harian.

Wan Hashim Wan The, Profesor Emeritus. (2021, 30 April). 500 Tahun Pelayaran Mengelilingi Dunia, Panglima Awang Wajar Diiktiraf. Tinta Minda.


Apa Yang Kita Tahu Tentang Nahas Pesawat China?

Trαgedi menimpa China Eastern Airlines (CEA) beberapa hari yang lalu. Sebuah pesawat jenis Boeing 737-89P (MU5735) sedang elok berada dalam perjalanan ke Lapangan Terbang Antarabangsa Guangzhou. Namun tiba-tiba, pesawat menjunam dan terhempαs di perkampungan Sheng Tang Biao.

Dari awal lagi, pihak media memainkan teori kegagalan sistem MCAS yang direka untuk tujuan keselamatan penerbangan. Mαlαngnya, sistem MCAS menjadi punca nαhαs Lion Air 610 (LNI610) dan Ethiopian Airlines 302 (EA302) atas punca masalah data (Fitzgerald, 2019).

Buat masa sekarang, siasatan nαhαs MU5735 masih berjalan. Setakat ini belum pasti jika MCAS ada kena mengena (Ramzy & Chokshi, 2022).

Banyak perkara perlu diambil kira, seperti tiupan angin kencang yang berlaku empat jam sebelum kejadian.

Cuma tengok pesawat tiba-tiba menjunam 6,000+ meter dalam masa seminit – takkan mungkin angin menjadi punca.

Yang pasti? Rekod penerbangan selamat China tamat selepas 4,227 hari.

Kejadian Yang Menakutkan

Setakat ini kerajaan China masih menggesa siasatan tanpa menuduh sesiapa. Xi Jinping meminta punca kejadian diteliti sehabis mungkin supaya keselamatan penerbangan lebih terjamin.

Tetapi jujur cakap, kejadian ini – jika betul ada kaitan dengan MCAS – boleh berlaku pada sesiapa sahaja (tidak kira negara mana sekalipun, termasuk Malaysia).

Melihat bagaimana pesawat terhempαs, pihak India terus mengeluarkan arahan supaya semua pesawat Boeing 737 dipantau sehabis-habisnya. Beberapa negara mempertimbang pendekatan yang sama, sekali gus memberi kesan buruk pada prestasi saham Boeing.

Baru beberapa jam dibuka, saham Boeing turun 8 peratus (Reuters, 2022).

Mengulas Implikasi MCAS

Ini bukan zaman 1960-an. Patutnya sistem penerbangan lebih terjamin selamat. Kalau setakat ralat daripada pihak juruterbang atau faktor luar jangka boleh difahami juga.

Namun jika berlaku kerana MCAS, memang tidak boleh diterima langsung. Benar, siasatan masih berjalan… tetapi cuba kaitkan MU5735 dengan LNI610 dan EA302. Ketiga-tiga menjunam sampai juruterbang tidak sempat mengawal.

Sebaik sahaja benda ini berlaku, banyak pihak mendedahkan kenapa MCAS mungkin punca utama. Seorang pakar latihan daripada Pentadbiran Aviasi Persekutuan (FAA) Amerika Syarikat pernah berbincang tentang MCAS bersama Boeing Co.

Mewakili pihak syarikat adalah bekas juruterbang Mark Forkner… yang sekarang sedang berdepan empat tuduhan pemerdayaan wang.

Sesi perbincangan awalnya rapi saja. Tetapi selepas nαhαs LNI610 dan EA302, siasatan mendapati Forkner menipu pakar latihan FAA tentang peranan MCAS. Rupanya Boeing telah meluaskan peranan MCAS sampai merangkumi penerbangan kelajuan rendah dan altitud rendah (Tangel, 2022).

Kejadian sebegini tidak patut berlaku. Boeing bukan syarikat kecil-kecilan untuk “tersilap” macam budak bodoh. Syarikat ini adalah sebuah gergasi industri, juga antara kontraktor paling utama bagi pihak kerajaan Amerika Syarikat.

Maknanya, Boeing patut berpengalaman dalam memastikan perkara-perkara sebegini tidak berlaku… sampai rugi berbilion-bilion kerana saman, pampasan dan pembatalan pembelian.

Buat masa sekarang, punca kejadian MU5735 mengambil masa beberapa minggu atau bulan untuk dinokhtahkan. MCAS menjadi tumpuan utama, sambil mereka cuba mempertimbang kegagalan enjin misalnya (yang akan ditanggung CEA).

Apa yang pasti, 132 orang berlepas daripada Kunming, China… dan 132 orang ini hanya beberapa minit saja lagi daripada destinasi mereka. Mereka pergi buat selamanya, sama seperti nasib penumpang nαhαs-nαhαs berkaitan.

Sebab itu tidak boleh terima langsung kalau punca kejadian kerana MCAS.

RUJUKAN:

Fitzgerald, M. (2019, April 4). Boeing CEO acknowledges – for the first time – that bad data played role in 737 Max (ditapiskan). CNBC.

Ramzy, A., & Chokshi, N. (2022, Mac 22). What We Know About the (ditapiskan) of China Eastern Airlines Flight 5735. The New York Times.

Reuters. (2022, Mac 21). Boeing shares fall after 737 plane crashes in Southern China. Malay Mail.

Tangel, A. (2022, Mac 21). FAA Official Testifies Former Boeing Pilot Lied About 737 MAX The Wall Street Journal.